Reala Eibarri nagusitu zaio bi gol eginda

Chory Castrok, lehen zatian, eta Imanol Agirretxek, bigarrenean, egin dituzte txuri-urdinen golak.

Realak irabazi egin du asteazken honetan Eibarren kontra jokatutako lagunarteko partida. Txuri-urdinek garaipena nahi zuten asteburuan Portugaleko Sportingen aurka jasotako porrota ahazteko.

Lehenengo zatian gol aukera gutxi izan dira, Chory Castrok 39. minutuan gola egin duen arte.

Atsedenaldiaren ostean gauzak gutxi aldatu dira. Joko gehiena zelai erdian izan da eta erasoan ez dute gauza handirik egin bi taldeek. Imanol Agirretxek egin du dosnostiarren bigarren eta azken gola 58. minutuan.

Partidaren amaiera haur ugari atera da berdegunera, Realeko jokalarekin argazkiak egin eta haien sinadurak lortzeko.


Arkaitz Urangak denborarik onena egin du Alcañizko zirkuituan division II mailan

Asteburuan Alcañizko (Teruel, Espainia) zirkuituko lasterketa jokatu zen eta Arkaitz Uranga markinarra lehenengo sailkatu zen division II mailan. Bere Citroen Saxoagaz lortu zuen zirkuitoa arinen amaitzea.

Iaz Espainiako Autokros Txapelketa irabazi zuen Urangak, 1.600 zentimetro kubikoko Citroen Saxo bategaz. Aurten maila bat gorago lehiatuko da, 2.000 zentimetro kubikoko kategorian, 1.600eko motorragaz.


Kirola, beste era batera

Zumardia egitasmoa jarri dute abian Tolosaldean, haurrei eta gazteei ohikoak ez diren kirolak eskaintzeko eta lehiatik kanpoko giroaz gozatzeko.


Igandeetan eta jaiegunetan joan-etorri bat gehiago egingo du Azkoitia eta Donostia arteko UK01 autobus lineak

Datorren igandetik aurrera joan-etorri bat gehiago egingo dute Azkoitia eta Donostia arteko UK01 lineako Lurraldebusen autobusek. Hain zuzen ere, igandeetan eta jaiegunetan izango da erabilgarri zerbitzua. Azkoititik 19:45ean aterako da autobusa, eta Azpeitian eta Zestoan geldialdiak eginda, 20:55ean iritsiko da Donostiara. Itzulerako autobus zerbitzu berria, berriz, 21:05ean abiatuko da Donostiatik, eta 22:15ean iritsiko da Azkoitira. Urte osoan zehar izango dira zerbitzu berriak.

Honako hauek dira zerbitzu berriaren ordutegiak:


Gorka Moreno: "Azkoitira etorri diren etorkinak luzerako etorri dira; ez dira joango, gustatu ala ez"

Immigrazioaren Euskal Behatokiak, Ikuspegik, herrian immigrazioari buruz egindako diagnostikoa eta 2016-2019 urteetarako Bizikidetza eta Aniztasun Plana aurkeztu ditu. Erakundearen zuzendari Gorka Morenok eta ikertzaile eta kolaboratzailea den Maddalen Epeldek, Ongizate zinegotzi Nekane Larrañagarekin batera, lanaren ondorio eta proposamen nagusiak azaldu dituzte.

Gorka Morenoren hitzetan, diagnostikoak erakusten du Azkoitian egoera modu lasaian bizi dela duela urte batzuekin alderatuz eta “testuinguru aproposa” dela bizikidetza sendotuko duten ekintzak aurrera eramateko. “Ikusten da Azkoitira etorri diren etorkinak luzerako etorri dira. Ez dira joango. Gustatu ala ez, hori da daukagun errealitatea eta kudeatu beharreko egoera”. Bere iritziz, urte batzuk barru “ez dugu immigrazioaz hitz egingo, baizik eta aniztasunaz. Atzerritarren seme-alabak hemen jaiotakoak izango dira, baina neskak beloa eramango dute ikastolara. Hori da aniztasuna, aniztasun erlijiosoa, hizkuntza aniztasuna…”. “Harrera ematetik integraziora pasa gara”.

Azkoitian atzerriko nazionalitatea dutenak biztanleriaren %7,7 dira, alegia, 889 lagun. Espainiar nazionalitatea duten baina atzerrian jaiotakoak direnak kontutan hartuz gero, portzentaia %8,3koa litzateke. “Kopuruak Gipuzkoako eta Euskadiko datuekin oso parekatuta daude”, esan du Nekane Larrañaga zinegotziak.

Diagnostikoak agerian utzi du halaber atzerritarren eta bertakoen arteko harremanak mugatuak direla eta emakume atzerritarra oso isolatua dagoela sozialki. Gainera, Azkoitian nagusitzen diren kolektiboak pakistandarrak eta magrebtarrak dira, eta horiek gizatalde ahul edo zaurgarriagoak dira beste talde batzuekin alderatuz, esaterako, latinoamerikarrak edo europarrak. “Arazo handiagoak dituzte lan munduan sartzeko, besteak beste, hizkuntzagatik. Etorkinen artean ere desberdintasunak nabariak dira jatorriaren arabera”. Horrek azaltzen du zergatik Euskadin Diru-Sarrerak Bermatzeko Errentaren onuradunak %63,9 bertakoak diren eta aldiz, Azkoitian, erdiak pasatxo atzerritarrak, hain zuzen, %52,4.

Ikuspegik lan hau herriko eragile sozialekin egin du.

Bizikidetza eta Aniztasun Plana 2016-2019

Egungo errealitatearen erradiografia egiteaz gain, Ikuspegik hainbat proposamen bildu ditu 2016-19 urteetarako Bizikidetza eta Aniztasun Planean. “Plana xumea da eta bere bideragarritasuna eta malgutasuna hartu ditugu kontutan”.

Ekintzak diskriminazio instituzionala, estrukturala eta interpertsonala desagerreraztera bideratuta daude, pertsona guztiei berdintasunezko tratua bermatzeko.

Proposamenen artean aurkitzen dira Udalaren eta Lanbideren arteko koordinazioa hobetzea, ikastetxeekin elkarlanean jarraitzea, ondo baloratzen diren Mundukoloreak eta Euskera Plus bezalako programekin segitzea, elkarteen sorrera bultzatzea, formakuntza indartzea, zurrumurruei aurre egingo dien ekintzak sustatzea edo “Bizilagunak” bezalako programetara atxikitzea, besteak beste.

Diagnostikoa eta Bizikidetza eta Aniztasun Plana lantzeko Udalak Gipuzkoako Foru Aldundiko Giza Eskubideen Zuzendaritzaren laguntza jaso du.


Errefuxiatuen aldeko martxa jendetsua, Donostian

'Ongi etorri donostiarrak' lelopean, Arrazakeriaren Kontrako Martxaren XIX. edizioak errefuxiatuak izan ditu gogoan. Hirurogei bat mugimenduk babestu dute ekimena.

Europara iritsi nahian euren herrialdeetatik ihesean ateratzen diren milaka eta milaka errefuxiatuen egoera salatzeko, 2.000 lagun baino gehiagok hartu du parte Arrazakeriaren eta Xenofobiaren XIX. Martxan. Errefuxiatuak hartzeko bideak zabal ditzala exijitu diote Europari, "politika eraginkorrak" martxan jarrita.

SOS Arrazakeriak, Medicus Mundi Gipuzkoak eta Euskadiko GGKEen Koordinakundeak deituta, Pasaiatik Donostiara egin dute martxa, 'Ongi etorri donostiarrak' lelopean. Hirurogei bat elkarteak egin dute bat ekimenarekin.

Aurtengo edizioak izan duen parte-hartzea nabarmendu dute antolatzaileek. Horien hitzetan, errefuxiatuei babesa adierazteko "donostiarren olatua" kalera atera da gaur, euren "etxeetatik ihes egitera behartuta dauden milaka errefuxiatu" egunero ateratzen diren bezala.

Martxaren helburuak arrazakeria eta xenofobia salatzea, eta, aldi berean, Gipuzkoako gizartea sentsibilizatzea direla esan dute antolatzaileek.

Manifestu bat irakurri dute martxaren amaieran, eta bertan nabarmendu dutenez, ezinbestekoa da lehenbailehen politika eraginkorrak abian jartzea. Europak gai honen inguruan "agerian utzi dituen kontraesanak" salatu dituzte.

"EBko kide diren herrialdeek Giza Eskubideen Adierazpen Unibertsala sinatuta dute; jazarpena pairatzen duen pertsona orok du asiloa edo babesa edozein herrialdetan eskatzeko eskubidea, adierazpen horren arabera", esan dute.


Azoka solidarioa

Bertze aldetik merkatu solidarioa eginen da frontoian abenduaren 6, 8 eta 9an. Orain arte jendeak emandako hainbat gauza, hagitz aspaldikoak eta balio handikoak, (goatzeko arropa, tapete ttikiak, toailak…) izanen dira salgai. Honetaz aparte, hainbat tresna eta bertako zenbait produktu prezio onean aurkitzeko aukera izanen du jendeak.

Merkatu honetarako, norbaitek zerbait eskaini edo eman nahi balu, telefono honetara deitu: 626788090 edo 948635028.


Ibarran bi emakume drogatu eta bahitu egin dituztela salatu dute

Gazte Festak izan dituzte asteburuan, eta Gazte Asanbladak eta Emakume Taldeak eman dute erasoaren berri. Salaketa jaso du Ertzaintzak.

Asteburuan bi emakumeri eraso egin diete Ibarran, Ibarrako Gazte Asanbladak eta Emakume Taldeak jakinarazi dutenez, emakumeekin eurekin hitz egin eta gero. Azaldu dutenez, drogatu egin zituzten festan zeudela. "Horren ondorioz, hiru orduko denbora tartean ez dira ezertaz oroitzen. Gogoratzen diren apurraren arabera, kontzientzia berreskuratzen ari zirenean, ibilgailu batetik bota zituzten guztiz desorientatuta, Ibarra ez zen leku batean". Dirua falta zitzaiela ohartu ziren gero.

Erasoa salatu dute Gazte Asanbladak eta Emakume Taldeak. "Nahiz eta oraindik gertatu den guztia ez dakigun, gertakari hauek pertsonen burujabetzaren eta oinarrizko eskubideen urraketak izan direla ulertzen dugu", nabarmendu dute, eta "irmoki salatu" dute. Horrelakoak saihesteko lanean segituko dutela berretsi dute, "jendea kontzientziatuz zein Gazte Festetan martxan izan ditugun brigada feminista bezalako ekintzak sortuz eta landuz". Horrelako jarrerek "ez dutela lekurik" esan dute, "ez Ibarrako festetan ezta beste inon ere".

Agerraldian, Ibarrako Gazte Asanbladako eta Emakume Taldeko kideez gain, herriko beste hainbat pertsona eta inguruko herrietatik joandako pertsonak izan dira.

Ertzaintzako iturriek BERRIAri baieztatu diotenez, bi emakumeen salaketa jaso dute polizia etxean, eta ikertzen ari dira.


Beñat Katarainen asteburu borobila

Larunbatean Olatzagutia-Urbasa eta igandean Etxarriko Mendira Joan Etorria probak irabazi zituen lakuntzarrak

Asteburuan bi mendi lasterketa jokatu dira Sakanan eta bi probek protagonista bera izan dute: Beñat Katarain Razkin. Izan ere, Olaztin eta Etxarri Aranatzen garaile suertatu da 28 urteko lakuntzarra.

Larunbatean jokatu zen Sutegik eta Olaztiko Udalak antolatutako IX. Olatzagutia Urbasa Mendi Lasterketa, 26,33 km eta 1.838 metroko proba. Aurreko urtean bezala, lasterketa nagusiarekin batera, 16 km eta 1.122 metroko desnibel positiboko proba laburra antolatu zuten baita ere. Lainoa eta eta xiri miria izan zuten bidaide korrikalariek. Guztira 110 korrikalarik hartu zuten parte, 63 luzean eta 47 laburrean. Horietatik 24 sakandarrak ziren.

Olaztitik aterata, Tontorraundira, punturik altuenera (1.157 m) jo zuten korrikalariek, Altsasuko portugain, Morterutxo, Zelai handi, Bargagain eta atzera ere Morterutxora jotzeko. Ibilbide motzekoek helmugara jo zuten eta nagusikoek mendebaldera segi zuten, Egiburu igo eta Ziordiko portutik Gainsolera iristeko. Bertatik jaitsierari ekin zioten, Olaztiko helmugaraino.

Proba laburra Olaztin geratzeko zorian egon zen, baina Borja Gereñu segurarra izan zen lehena (1:35:44), Raul Audikana olaztiarraren aurretik (1:36:48). Iñaki Garmendia olaztiarrak osatu zuen podiuma (1:38:47). Emakumezkoetan, aldiz, Izaskun Beunza olaztiarrak ez zuen areriorik izan (1:57:26). 9 minutu pasa atera zizkion Nagore Arizagari (2:06:59).

Sei minutuko aldea

Proba nagusiari dagokionez, Beñat Katarain lakuntzarrak hasieratik hautsi zuen lasterketa. Lainoarengatik eta xiri miriarengatik, kontuan joan behar izan zuten korrikalariek. Katarainek bikain eutsi zuen lasterketa guztian barna eta bakarrik iritsi zen helmugara (2:22:33). Katarainek onartu zuen probaren lehen zatia oso gustuko zuela, baina eguraldiagatik kontuz ibili behar izan zela. Denboraldi bikaina darama Zegaman bizi den lakuntzarrak eta Olaztikoarekin denboraldiko bere 30. lasterketa osatu zuenak. Sei minutu atera zizkion Aitor Arenazari (2:28:35). Hirugarrena Jose Luis Beraza uhartearra izan zen (2:33:04). Probako lehen beteranoa izan zen uhartearra, eta laugarrena sailkatu zen Ander Unzurrunzaga etxarriarra (2:38:13), aldiz, bigarren beteranoa izan zen. Emakumezkoetan, berriz, Maider Frailek eta Izaskun Zubizarretak lehia estua izan zuten eta, azkenean, Fraile gailendu zen (2:56:05), Zubizarretaren aurretik (2:56:41). Arantza Larrañaga uhartearra izan zen lehen sakandarra, emakumezkoetan zortzigarrena (3:52:58).

Sari ematearekin batera auzate ederraz gozatzeko aukera izan zuten korrikalariek. Guztiek oparia jaso zuten, eta, horretaz gain, antolakuntzak 1.850 euro banatu zituen saritan.

Etxarri Aranatzen 38 korrikalari sakandar

Bezperan Olaztin aritu ondoren, igandean Etxarri Aranatzen lehiatu zen Beñat Katarain, Udaberri elkarteak, Etxarriko Udalak eta Nafarroako Mendi Federazioak antolatutako 42. Mendira Joan Etorrian (10 km eta 572 m desnibel +). Etxarriko plazatik aterata, Bargara igotzea zen erronka, Hartzabaleraino (1.065 m), etxarriarrek maiatza jasotzen den punturaino, eta bertatik berriro herrira jaistea. Euria eta lainoa izan ziren protagonista, baina ez zuen hotzik egiten eta korrikalariak gustura ibili ziren. 80 korrikalarik hartu zuten parte, horietatik 38 sakandar, etxarriarrak, bereziki. Proba Nafarroako Mendi Lasterketen Txapelketarako puntuagarria zen.

Beñat Kataraini ez zitzaion gehiegi igarri bezperan Olaztin egindako ahalegina. Bakarrik iritsi zen Etxarriko helmugara, fresko, paseo bat egitetik etorriko bailitzan (46:48), Etxarriko ferietan bildutakoen txalo zaparrada artean. Lakuntzarrak ez zuen lortu 2001ean Juan Mari Garinek ezarritako 42:50 denborako errekorra gainditzea. Minutu justu bat atera zion Iñaki Mihura arraioztarrari (47:48). Aritz Munarriz etxarriarra sartu zen hirugarrena, ia 3 minutura (49:31). Emakumezkoetan Gordexolako Virginia Perez gailendu zen (52:56). Bigarrena Izaskun Sanz sartu zen (1:01:14) eta hirugarrena, eta lehen sakandarra, Erkuden San Martin etxarriarra (1:03:45).

Korrikalariek oroigarria jaso zuten eta sari bereziez, txapelez eta trofeoez aparte, antolakuntzak 550 euro banatu zituen sarietan.

Sakandarrak Olatzagutia-Urbasan

Luzea (26 km)

1.Beñat Katarain (Lak): 2:22:33

3.Jose Luis Beraza (Uhar): 2:33:04

4.Ander Unzurrunzaga (Etx): 2:38:13

11.Iker Flores (Alts): 2:53:26

25.Asier Leiza (Arb): 3:12:05

44.Aritz Ganuza (Olaz): 3:42:02

46.Fco. Javier Rodriguez (Alts): 3:43:48

48.Arantzazu Larrañaga (Uhar): 3:52:58

49.Ainhoa Beraza (Irañe): 3:52:59

Motza (16 km)

1.Borja Gereñu (Segura): 1:35:44

2.Raul Audikana (Olaz): 1:36:48

3.Iñaki Garmendia (Olaz): 1:38:47

4.Felix Benjumea (Alts): 1:40:29

5.Gorka Acebes (Olaz): 1:41:23

6.Jabi Gasanz (Alts): 1:42:53

7.Eukeni Goikoetxea (Alts): 1:43:05

9.Iban Sobredo (Alts): 1:44:53

10.Javier Borrega (Alts): 1:46:36

14.Jokin Bereziartu (Alts): 1:53:40

17.Luis Areta (Lak): 1:57:11

18.Aritz Pellejero (Lak): 1:57:13

19.Izaskun Beunza (Olaz): 1:57:26

22.Juan Pedro Ariz (Bak): 2:03:43

30.Ander Orabengoa (Olaz): 2:12:41

36.Ainhoa Markinez (Olaz): 2:24:02

Sakandarrak Etxarriko XLII. Mendira Joan Etorrian (10 km)

1.Beñat Katarain (Lak): 46:48

3.Aritz Munarriz (Etx): 49:31

10.Alatz Agirre (Arb): 52:41

12.Ander Unzurrunzaga G. (Etx): 53:00

13.Beñat Anda (Etx): 53:18

14.Joxeja Maiza (Etx): 53:28

16.Iñaki Álvaro (Alts): 54:11

17.Juan Larrea (Alts): 54:21

18.Ioseba Iza (Arb): 54:38

21.David Mutiloa (Irur): 55:21

22.Fran Araña (Arb): 55:30

27.Ibon Ubeda (Etx): 57:15

28.Izai Mauleon (Etx): 57:16

31.Alberto Matnez. De Lagran (Etx):58:37

32.Juan Mariñelarena (Etx): 59:06

33.Carlos Mañeru (Etx): 59:08

34.Unai Kintana (Bak): 59:47

37.Iñaki Azkona (Irur): 1:00:29

39.Bernar Garziandia (Etx): 1:01:18

40.Gorka Arratibel (Etx): 1:01:39

43.Araitz Jaka (Etx): 1:02:38

47.Erkuden San Martin (Etx): 1:03:45

48.Aitor Salinas (Etx): 1:04:07

52.Patxi Urrestarazu (Etx): 1:05:31

53.Aimar Araña (Etx): 1:06:34

54.Kimetz Garde (Etx): 1:06:34

55.Xabier Etxeberria (Etx): 1:07:55

56.Guillermo Juango (Irur): 1:08:46

57.Amaia Etxeberria (Irur): 1:08:59

63.Manuel Larraza (Lizar): 1:10:39

64.Jose Javier Goikoetxea (Etx): 1:10:40

66.Maria Goikoetxea (Etx): 1:11:28

67.Iban Verdugo (Etx): 1:11:28

68.Fco. Jose Juango (Irur): 1:13:49

70.Pirol Campos (Etx): 1:18:03

71.Patxi Atxa (Etx): 1:19:56

72.Edurne Beltza (Etx): 1:22:51

73.Anaitz Igoa (Etx): 1:22:52


'Hemen Debagoiena'

Irailaren 19ko Hemen Debagoiena saioa.


Marokori buruz jardungo dute afari solidarioan gaur

Kristau Biltokiak afari solidarioa antolatu du gaurko. 20:30ean izango da hitzordua Azken Portuko Kristau Biltokian eta Marokori buruz arituko dira bertan Arantxa Arakua eta Arantxa Arruti.


«Euskal kultura normalizatzea eta sustatzea da gure apustua»


Jaurlaritzak hiru etxe utzi dizkie Eskoriatzako kaltedunei

Etxebizitza Sailak hiru etxebizitza laga dizkio Eskoriatzako Udalari, joan den urtarrilaren 31n izandako lur-jausiek kaltetutako pertsonak beharrezkoa den denboran birkokatu ahal izan ditzan.

Eusko Jaurlaritzako Etxebizitza Sailak hiru etxebizitza laga dizkio Eskoriatzako Udalari aldi baterako, Udalak joan den urtarrilaren 31n izandako euri bortitzen ondoriozko lur-jausiek kaltetutako pertsonak beharrezkoa den denboran birkokatu ahal izan ditzan.

Etxebizitza Saila erregimen bereziko babes ofizialeko hiru etxebizitza horien jabea da. Gaur egun, hainbat zirkunstantzia direla eta, hutsik daude etxebizitza horiek.

Iñaki Arriola Etxebizitzako sailburuak erantzun hori eman dio Eskoriatzako alkateak otsailaren 2an egindako eskaerari.


"Gorrotoak bultzatutako jarrerak" gaitzetsi dituzte 'Nanclares bideko' sei presok

Zuzenean aipatzen ez duten arren, Iñaki Rekarte preso ohiak 'El Mundo' egunkariari eskainitako elkarrizketari egiten diote erreferentzia.

Deia egunkarira bidalitako gutunean kritikatzen dute Iñaki Rekarte presoak esandakoek "batzuk gorrotatzeagatik beste batzuk gorrotatzera igaro den pertsona baten iritzia" soilik islatzen dutela. Gutuna Andoni Alzak, Ibon Etxezarretak eta beste lau presok sinatzen dute.

Era berean, nabarmentzen dute "gozarteko alor desberdinetako pertsonekin aurrez aurrekoak erraztea" dela Nanclares bidea deritzona. Izan ere, eta gutunean diotenez, "gorrototik ezin da iraganean egin genuenaren zentzuzko autokritikan oinarritutako elkarbizitzarik eraiki".

Azkenik gutunean jakinarazten dute bake prozesuarekin konprometituta daudela eta harremanetan jarraitzen dutela alor horretan lanean ari diren eta aritu diren Eusko Jaurlaritzako kideekin, zeintzuek "errespetu osoa" merezi duten. "Horregatik elkarrizketa horretan esaten denak ez du zerikusirik gure gizarteak Nanclares bideak ekarritako onura gisa ulertzen dituen ezaugarriekin".


Emakumeak esku pilotan, bide baten hasiera

Laboral Kutxa-Master Cup txapelketa abian da, eta 77 emakume ari dira parte hartzen esku pilotako txapelketa honetan. Maider Mendizabal, Maddi Mendizabal eta Patri Espinar izan dira gurekin.

Laboral Kutxa-Master Cup txapelketa abian da, eta 77 emakume ari dira parte hartzen esku pilotako txapelketa honetan. Maider Mendizabal, Maddi Mendizabal eta Patri Espinar izan dira gurekin 'Faktoria'n.

Binakako txapelketa da Laboral Kutxa Master Cup. Hego Euskal Herria, Errioxa, Bartzelona eta Aragoikoak ere badira 77 parte hartzaileen artean. 'Parte hartzaile kopuru altua da, lehen aldiz antolatu da modu honetan txapelketa', azaldu digu Maider Mendizabalek. Maddi Mendizabalen arabera, 'emakumea eta pilota erabat oharkabean pasa izan dira komunikabideetan, nahiz eta palan aritu, eta txapelketa honek ikusgrritasuna ekarri du'. Palaz aritu izan dira orain arte gure hiru gonbidatuak. 'Pilota modalitate guztiak aldarrikatu behar dira, niri palak asko eman dit', esan digu munduko txapelketak irabazi izan dituen Maider Mendizabalek.

Eskuan orain arte ez zuten neskek aurrera egiteko modurik. 'Ez zegoen modurik aurrera egiteko, infantil kadete mailara iritsita esku pilotan aritzen ziren neskak palara bideratzen ziren. Orain ohartzen ari gara neska ugari daudela gogoekin', nabarmendu digu Patri Espinarrek. Materiala neskentzat egokituta ari dira txapelketa jokatzen, 'mutilen materialarekin jokatu izan dute neskek orain arte, eta hori aldatu dugu', zehaztu du Espinarrek. Profesionaltasuna urruti izan arren, esku pilotan emakumeek ere bidea egin dezaketela erakusten du txapelketa honek. Igandean Ordizian izango dira partidak goiz eta arratsalde, eta entzuleak gonbidatu dituzte emakumeen esku pilota gertutik ezagutzera.


Astarbe taldea, bizkorrena

Sagardobidea Erronka jokatu zen larunbatean, Sagar Uzta festaren barruan. Astarbe taldea izan zen nagusi (Mikel Arriaga, Eider Alonso, Idurre Betelu eta Iker Pagola), 1:56:12 denborarekin. Atzetik geratu ziren Alorrenea (2:03:50) eta Zelaia (2:05:12). Talde mixtoak osatuta, neska eta mutil bakoitza bizikletan eta korrika lehiatu zen. 11 taldek hartu zuten parte, 11 sagardotegiren izenean. Sailkapena, interneten.


Gabonetako menua, Xalapartan

Emakumearen zentroak Gabonetako menua prestatzeko saioa antolatu du asteartean, etzi, Xalaparta elkartean, Udalaren eta elkartearen arteko elkarlanean. Igor Muñoz, Tripontzi jatetxeko sukaldariak, egingo du menua eta arratsaldeko 16:30etan izango da.


'Izan zaitezke euskaltzalea, feminista izan gabe?' hausnarketarako gaia martxoaren 9an

Lorea Agirre kazetariak eta Idurre Eskisabel kazetari eta EHUko irakasleak hausnartuko dute feminismoaren eta euskaltzaletasunaren gainean. Arkupen izango da, 18:30ean.

Izan zaitezke euskaltzalea, feminista izan gabe? Eta feminista euskaltzalea izan gabe? Zer du ikasteko feminismoak euskalgintzatik? Eta euskalgintzak feminismotik? Horien eta gehiagoren gainean jardungo dute kontu kontari Agirrek eta Eskisabelek eguaztenean, martxoak 9.

Udalak, Loramendi elkarteak, Udal euskaltegiak, Kurtzebarri eskolak, Arizmendi ikastolak eta Huhezik antolatu dute elkarlanean, eta herritar guztiak gonbidatu gura dituzte haiekin batera hausnartzera, zalantzak argitzera eta kontu kontari jardutera.


Etxean geratzeko abisua zabaltzen ari dira eskualdean segurtasun indarrak

Espainiako Gobernuak alarma egoera ezarri du, eta ekintza batzuetarako soilik –botikak eta elikagaiak erosteko edota lanera joateko, besteak beste– atera ahalko dira etxetik herritarrak. Mugikortasuna “mugatua” dagoela gogorarazi diete segurtasun indarrek herritarrei.


Erniarraitzeko bertsolariak batuko dira Giza Sarera

Hilabete honetan Erniarraitz elkarteko bertsolariak batuko dira Sareren Giza Sarera. Ostirala, hilak 27, 19:00etan abiatuko dira eliz ataritik, Giza eskubideak- Konponbidea-bakea. Euskal presoak Euskal Herrira lelopean.


Oroimenaren besarkada estua

Film Iberoamerikar Onenaren Goya saria, Zinemaldiko zigilua, Fernando Truebaren sinadura eta Javier Cámararen karisma. Aste honetan, zergatik ez dastatu El olvido que seremos (2020)? Hautua eginda, humanismo gatzgabe dosi altua jasotzeko prest abiatu naiz aretora; non, egiari zor, azkenaldian ohikoa den baino ikusle gehiago elkartu garen.

Argiak itzaltzean, Gasteizko aretotik beste areto batera egin dugu bidaia, hain zuzen ere, Torino hirira. Hantxe, zuri-beltzean, zain geneukan Hector Abad Faciolince bere familiari buruz eta, bereziki, aitari buruz mintzatzeko gogotsu. Hala bada, zuri-beltzezko hiri italiarretik, azkar hartu dugu lur Hectorren haurtzaroko Kolonbia koloretsuan, 70eko hamarkadako Medellinen. Izan ere, El olvido que seremos izenburu berdineko biografia nobelatuaren egokitzapena da, Hector Abad Faciolincek bere aita Hector Abad Gomez medikuaren oroimenari idatzitakoa; orain, David Truebak egindako moldaketaren eskutik eta Fernando Truebaren zuzendaritzapean, zinemara ekarritakoa.

Abad Gomez osasun publikoaren sustatzailea izan zen Kolonbian. Medikuntza irakasle konprometitua izanik, gizarte-desberdintasunen eta bidegabekerien kontra agertu zen, ikasgelako oholtza zein komunikabide nabarmenetan bere iritzia hedatuz. Hainbat ikasle eta irakasle militanteen desagerpen eta erailketak salatzera bultzatu zuen giza duintasunaren aldeko borrokak eta, azkenik, paramilitarrek hura ere tiroz hil zuten. Alabaina, El olvido que seremos, ez da heriotzaren inguruko kontakizuna, ezta ohiz kanpoko medikuari egindako laudorioa ere; baizik eta aita maitekorraren memoriari eskainitako erretratu samurra. Argiz, landarez, musikaz eta liburuz betetako haurtzaroko etxetik, Hector gazteak helduen mundua ulertzeko egiten duen saiakera.

Ohiko formula irauliz, iragana koloretsua eta argiz betea da zintan. Berde deigarriak eta urre-kolore epelak dira nagusi irudi aberats eta zinez ederretan, haurtzaroko paradisuaren dirdiraren ordezkari. Bestalde, “orainaldi” filmikoaren zuri-beltza ondo baino hobeto doitzen da Abad-Faciolince familiaren argi-ilunen aurkezpenera eta haien bizimodu oparoa kolpatuko duten gertaera dramatikoen testuingurura.

Filmak aurrera egin ahala, aldiz, eszenografiaren aberastasun eta ikusgarritasun horrek kutsu friboloa bereganatzen duela deritzot; dena da ederregia, perfektuegia. Ildo horretatik, protagonistek maiz hitz egiten dute gizarte-desberdintasunez, nahiz eta hura filmean zehar benetan erakutsi ez. Antzeko iruzkina egin daiteke gidoiari buruz: jantzia da, jantziegia, akaso. Hori da, nire ustez, filmak egiten duen akatsik handiena, hots, naturaltasuna ezabatzea bikaintasun formalaren bila. Biolentzia eta dolua ere gehiegizko dramatismoaren horniduraz estaltzen dira, tentsio uneak luzatuz eta ikuslearen gupida erregutuz.

Amaitzeko, Javier Camararen ahoskera kolonbiarrak aipamen berezia merezi duela deritzot. Doinua prestatu duela ez dut ukatzen, noski; hala ere, nabaria eta deserosoa iruditu zait. Ez al zegoen antzezle kolonbiarrik papera onartzeko prest? Tira, kontuak kontu, zuzendariaren trebetasuna eta istorioaren mamia aintzat harturik, lan erakargarriagoa espero nuela aitortu beharra daukat. Hala ere, pasioa dario filmeko eszena bakoitzari; zentzu horretan, beraz, liburuarekiko fidela eta erakargarria da El olvido que seremos, semearen eta aitaren arteko maitasun baldintza gabekoaren aieru.


NDFk eta Irlandak erreskatea diseinatzeko bilerak hasi dituzte

Elena Salgadok esan duenez, Espainiak ez du dirurik jarriko Irlandako erreskatea egiteko, berma eredu baten bidez egingo baitute.

Nazioarteko Diru Funtsak (NDF) banku-sistema irlandarra osatu eta aurrekontu politika sendotuko duen erreskate-plana diseinatzeko bilerak hasi ditu Irlandako Gobernuarekin.

NDFaren taldea, 12 pertsonak osatuta, atzo (osteguna) heldu zen Dublinera, Ajai Chopra Europako Departamentuko zuzendaria eta Ashoka Mody bankuetan aditua (eta Irlandako ekonomiari buruzko hainbat txosten egin dituena) bertan zirela.

Laztasuna da NDFk Dublineko Exekutiboari helarazi nahi dion mezua, bi asterainoko iraupena izan dezakeen misioan.

Espainiak ez du ordainduko

Elena Salgado Gonbernuaren presidenteorde eta Ekonomia ministroak esan duenez, Irlandako erreskatea ez du Espainiak ordaindu beharko, berma eredu baten bidez egingo baitute.

Halaber, Salgadok azpimarratu du Espainia "ia" Italia bezala eta Irlanda, Portugal eta Grezia baino "askoz hobeto" finantzatzen ari dela.


Normaltasunez ireki dituzte hauteslekuak

Ez da istilurik gertatu Debagoieneko hauteslekuetan, eta 09:00etan ateak zabaldu dituzte lehen botoak jasotzeko. Normaltasuna izan da nagusi, eta ateak zabaltzearekin bat lehen boto emaileak agertzen hasi dira.

Eusko legebiltzarrerako hauteskundeen jardunaldia normaltasunez hasi dute Debagoieneko hautesmahaietan. Arrasateko, Bergarako, Oñatiko, Aretxabaletako eta Eskoriatzako udaltzainek konfirmatu dutenez, herri gehienetan mahaiak osatuta zeuden 08:30etarako eta oraingoz ez da inongo istilurik gertatu.

09:00etan zabaldu dituzte hateslekuetako ateak eta boto emaile goiztiarrenek hasi bezain pronto eman dute euren botoa. Gaurko jardunaldian, 50.400 debagoiendar daude deituta botoa emateko.

Parte hartze datu partzialak

Lehen parte hartze datuak 13:00etan emango ditu Estefania Beltran de Heredia segurtasun sailburuak. 12:00ak arte botoa eman dutenen portzentaia emango du bertan. Eusko legebiltzarrerako 2012ko hauteskundeetan datu hori %14,77koa izan zen. Bigarren datu partzialak 18:00etan jakinaraziko dituzte, eta orduan, 17:00etarako botoa eman duten hautesleen portzentaia emango du Beltran de Heredia. 2012ko hauteskundeetan datu hori %47,21koa izan zen.

Amaitzeko, esatea segurtasun sailburuaren arabera datu kontaketa 22:30etarako bukatuta egotea espero dute.

EAEko hauteslekuetan ere gorabehera gabe

10:00etan agerraldia egin du segurtasun sailburuak, eta EAEko mahaien irekiera gorabehera garrantzitsu gabe egin dela adierazi du. Bizkaiko eta Gipuzkoako hauteslekuetan ez da inongo atzerapenik egon. Aipa daitezkeen gorabeheren artean, Gasteizen, Lakua, El Pilar eta Ibaiondo auzoguneetako hiru mahairen osaketan eman den atzerapena. Bi mahaitan bozka-paperak falta zirelako eta hirugarrenean izendatutako mahakideetako batzuk agertu ez direlako. Bozka mahaietatik kanpoko istiluei dagokionez, eduki politikoa zeramaten hainbat kartel eta paskin erretiratu dira Alonsotegin, Basaurin eta Bilbon, Bizkaian denak.


Joseba Beloki txirrindulari ohia 'Gure Kasa'n izango da gaur

Bere garaipenei eta momentu txarrei buruz hitz egingo du.

Gaur gauean Joseba Beloki txirrindulari ohia hartuko dute 'Gure Kasa' saioan. Miguel Indurainen atzetik, Frantziako Tourrean podium gehien dituen euskalduna da bera. Orain txirrindulari gazteei irakasten aritzen da, eta esatari lanetan ere ikusi dugu. Mila proiektu ditu esku artean. Bere garaipen handienei eta momentu txarrenei buruz hitz egingo du 'Gure Kasa'n.

Jon Gotzon Aldaparenak izerditan jarriko du Joseba bere galdera azkar eta dibertigarriekin. Izan ere, Dagoenean bonbon tarteak ezusteko erantzunak azaleratzen ditu astero. Nahiara Gagok jolasean jarriko ditu Telleria anaiak eta Joseba Beloki, eta Nerea Aliasek Oroitzapenen kaxa ekarriko du, Gasteizen izan baita Josebaren txikitako irakaslearekin eta familiarekin.

Azkenik, Iban Garcia youtuberrak sare sozialak aterako ditu kalera.

'Gure Kasa' 21:30ean emititzen da astelehenetik ostegunera ETB1en eta eitb.eus.en.


Gabonetako Kanpaina, Topic-en

Urtero bezala, Topic-ek familia eta etxeko txikienei zuzendutako jarduerak antolatuko ditu datozen Gabonetan, "krisiaren eraginez oraindik gaizki pasatzen ari diren familiekin dugun elkartasuna ahaztu gabe".

Topic Solidarioa-k Tolosako Udal Musika Eskola eta Txotxongilo konpainiaren laguntza jasoko du. Tolosako Musika Eskolako irakasle eta ikasleek abenduaren 20ean emango duten kontzertura, edota abenduaren 28an egongo den ikuskizunera joango diren ikusleek sarrera janari ez galkorraren truke eskuratu ahal izango dute. Jasotzen den janari guztia Tolosako Caritasi emango zaio.

Kontzertua eta txotxongiloen Eman eta gero emanaldia 4 urtetik gorako haurrei zuzendua dago, eta Topic-eko antzokian izango dira 18:30ean.

Gabonetan baita ere, 6 urtetik gorako haurrei zuzendutako tailer bat egongo da abenduaren 26, 27, 28 eta 29an, 9:30tik 13:00etara eta 30 €ko izen ematea izango du. Tailer horretan stop-motion teknika irakatsi eta erabiliko da. Teknika honek geldirik dauden objektuen mugimendua erakusten du. Parte hartzeko 943 65 04 14 telefonora deitu behar da.


Espero ez zuten erantzuna

Faxismoaren aurka protesta egiteagatik, 27 isun jaso dituzte eta 11 lagun auzipetu dituzte Erronkarin. Zigorra "neurriz kanpokoa" eta "gehiegizkoa" dela uste dute.


Kamioi bat irauli da N-1 errepidean

Kamioi batek istripua izan du Idiazabal parean, N-1 errepidean (412.km). Arratsaldeko bostak inguruan izan da ezbeharra, Irungo bidean. Kamioi gidaria zaurituta eraman dute Zumarragako ospitalera.

Gertaeraren ondorioz, errei bat itxita dago Madrilgo norantzan eta beste bi errei itxita daude Irungo noranzkoan. Desbideratze lanak balaztatze-eremutik egiten ari dira.

https://twitter.com/trafikoaEJGV/status/1320400344724180992


Herrira mugimendua aurkeztuko dute astelehenean

Datorren astelehenean, hilak 19, euskal presoen eskubideen alde lan egingo duen Herrira mugimendua aurkezteko agerraldia egingo dute Ordizian, 19:00etan, udaletxe parean. Ekitaldi berean, Pako Mujika preso ordiziarrak bizi duen egoera salatuko dute. Mujikak 20 urte beteko ditu preso hilaren 29n, eta hari babesa adierazteko manifestazioa deituko du mugimenduak gaur zortzirako.


Miren Basaras EHUko mikrobiologiako irakaslea: "Kutsaduren gehiengoa sintomak agertu ostean ematen dira"

Koronabirusaren gaineko informazio zehatza eman zion GOIENAri, eta egun hauetan hainbat hedabideetan agertu da. Haren esanetan, inkubazio epean, kutsadura ia ez da gertatzen, "baina inoiz ezin da %100 ziurtatu".

Ze birus mota da?

Birus familia bat da, eta familia horretan hainbat birus daude. Mikroskopioan ikusita, koroa baten itxura dauka, eta horregatik du izen hori. Familia horretako birus batzuek, lauzpabostek, gizakiak bakarrik kutsatzen dituzte, eta urtero hotzeriaren eragileak dira gurean. Beste batzuek animaliak kutsatzen dituzte eta animaliaz animalia transmititzen dira. Edozein animalia izan daiteke: saguzarrak, untxiak, ahateak, hegazti ezberdinak, eta abar. Beste batzuk, azkenik, gai izan dira animalietatik gizakietara pasatzeko. Hiru dira. Batetik, SARS delakoa, 2002an agertu zena. MERS delakoa, 2012an agertu zena, eta aurtengo hau, SARS CoV-2. Honek Covid-19 gaixotasuna eragiten du.

Zein animaliatik pasatu da gizakira?

Hipotesi ezberdinak daude. Uste da saguzarretan gordetzen dela birus hau, eta hurrengo galdera da saguzarretik nola pasatu den gizakira. Hori ere aztertzen ari dira. Foku edo iturburu garrantzitsuena Txinako animalien merkatu batean izan zen; beraz, hango animaliak aztertzen hasi ziren. Suge batzuk aipatu zituzten, pangolino deituriko animalia bat ere bai, baina ez dago argi bitartekari hori ze animalia izan den.

Birus berria da, ezezaguna.

Gizakian detektatzen den lehen aldia, eta horregatik dago kezka nabarmena. Berria den guztiari errespetu bat izan behar zaio. Ez dakigu zein izango den birus honen jarrera, nola garatuko den.

Zeintzuk dira sintoma horiek?

Eztula, sukarra, arnas ezintasuna eta, batzuetan, eztarriko mina ere bai. Horiek dira arinak diren sintomak, eta pertsonak berez sendatzen dira kasu gehienetan. Hala ere, kasu gutxi batzuetan, %14an edo, sintoma horiek konplikatu egiten dira eta pneumonia agertzen da. Pneumonia hori pertsona batzuetan kaltetu egiten da, %14 horietatik %5ean. Kasu horietan, arnas ezintasun hori geroz eta handiago bilakatzen da, beste organo batzuk kaltetzen ditu eta, azkenean, pertsona hori hil ere egin daiteke

Tratamendua ze egoeratan dago?

Berria denez, ez dago birus horren aurkako inolako tratamendu espezifikorik. Jadanik ditugunak probatzen ari dira. Kasu batzuetan, ondo edo erdi ondo funtzionatu dute, baina ez dira aproposenak. Beraz, beste batzuk bilatzen ari dira.

Hala ere, luze joko du. Lehenengo, laborategian aztertu behar da; gero, animalietara eraman; animalietatik gizakira; eta gero konfirmatu behar da benetan seguruak eta eraginkorrak direla.

Egokia da koronabirusa gripe arruntaren konparatzea?

Konparatu daiteke erdipurdi. Biak arnas-bidetik transmititzen dira, eta sintoma amankomun batzuk dituzte, sukarra, arnas ezintasuna edota ondoeza, baina koronabirusean arnas ezintasun hori handiagoa da, eta gripean, aldiz, giharretako mina da altuagoa.

Noiz dago kutsatzeko aukera?

Kutsadura gehienak sintomak agertu ostean gertatzen dira. Inkubazio epean kutsadura maila oso baxua da, ia ez da gertatzen, baina inoiz ezin da %100 ziurtatu. Gripearen kasuan, inkubazio epean kutsagarria da.

Ze fasetan dago hemen?

Esperotakoa zen honaino iristea ere. Kasuak goraka doaz eta uste dut gailurrera ez garela iritsi, kasu gehiago ikusiko ditugula. Ziurrenik, beste aste batzuetan gora egingo du kopuruak, baina ez dakigu noiz arte. Txinan kasuen jaitsiera nabarmenean daude orain.

Hemengo kopurua esanguratsua da?

Ez daude hainbeste kasu. Hala ere, kasuak kontrolatzeko, garrantzitsuena izango da ematen ditugun euste neurri horiek eta berrogeialdi horiek. Hau da, pertsona bat kutsatzen denean, jarraipena egitea eta ikustea nola kutsatu den, eta abar.

Heriotza-tasa zenbatekoa du?

Mundu mailan, kutsatzen direnen %2-3 hiltzen dira. Hemen, kasu gutxi dauden arren, espero da tasa hori antzekoa izatea. Heriotzari dagokionez, halere, inportantea da nabarmentzea nortzuk hiltzen diren. Nagusiki hiltzen dira aldez aurretik sistema immunologikoa ahulduta zuten pertsonak, beste patologia edo infekzio batzuk zituztenak.

Herritarrei ze mezu transmitituko zenieke?

Lasaitasuna da mezu nagusia. Gomendioa da sintoma horiek agertu ezkero, etxean gelditu eta Osakidetzara deitzea, eta haiek baloratuko dute ea proba egin behar den edo ez. Profesionalak zure etxera joango dira, proba arin bat egingo dizute eta ordu gutxitan heltzen da emaitza. Positiboa bazara, neurriak hartuko dira eta bestela, normaltasunez jarraitu. Horrez gain, funtsezkoa da higiene neurriak hartzea. Nagusiena eskuak sarritan garbitu, eskuekin guztia ukitzen dugulako.


Azokako hondakinak gaika bilduko dituzte asteartetik aurrera


Adinekoentzako kultura programa

Aurtengo ekitaldiak otsailaren 5etik martxoaren 21era izango dira. Asteartero 17:00etatik aurrera Arespalditza, Luiaondo, Lanteno eta Murgan garatuko dituzte. Guztira 7 antzezlan, hitzaldi edo musika emanaldi eskainiko dira. Gainera, martxoaren 21ean bidai bat egingo da.

Otsailean:

Asteartea 5: Antzezlana: “¿Y ahora?” . Ortzai antzerki taldea (Arespalditza).

Asteartea 12: Erreportaia : “Querer es poder”. Eneko Etxebarrieta. Abenturazalea eta bidaiaria (Luiaondo).

Asteartea 19: Hitzaldia- Musika: “El Trío Calaveras y su música". Saturnino Sáez de Ibarra (Arespalditza).

Asteartea 26: (17:30)Hitzaldia- Psikologia: “Abuelos solidarios”. Juan José Corcuera (Lanteno).

Martxoan:

Asteartea 5: Hitzaldia: “Los derechos humanos emergentes”. José Ángel Cuerda. Gasteizko alkate ohia (Luiaondo).

Asteartea 12: Esperientziak: “La cooperación al servicio del desarrollo: una experiencia en la República Democrática del Congo”. Roberto Ruiz de Infante. (Murga).

Asteartea 19: Antzeslana: “Una noche para un poeta” (Marcos Anaren bizitza, Tablas Antzerki Taldea) (Luiaondo)

Osteguna 21: Bidaia

Izena emateko 945 39 90 13 telefonora deitu behar da. Ikasgela eta autobus zerbitzuak doakoak izango dira.

Autobus ordutegia:

Otsailaren 5 Arespalditza

Otsailaren 12 Luiaondo

Otsailaren 19 Arespalditza

Otsailaren 26 Llanteno (17:30 H)

Martxoaren 05 Luiaondo

Martxoaren 12 Murga

Martxoaren 19 Luiaondo

Martxoaren 21: TXANGOA (Programa zehaztua emango da)


Datorren astean ospatuko dira Gesalibar auzoko jaiak

Hurrengo astean ospatuko dituzte jaiak, Arrasateko Gesalibar auzoan. Eguaztena, otsailaren 5ean hasi eta otsailaren 9an, domekan bukatuko dira festak. Urtero legez, Santa Ageda abesteko eta hildako auzotarrak omentzeko ere aprobetxatuko dituzte festak.

Denetariko ekintzak egingo dituzte gesalibartarrek beraien jaiak ospatzeko. Urtero moduan meza, patata tortila lehiaketa... egongo dira.

Jaiak otsailaren 5ean hasiko dira. Arratsaldeko 18etan meza egingo da auzoko elizan. Barikuan 19:30etatik aurrera III.Gesalibarko Toka txapelketa egingo da. Ondoren eta gaueko 21etatik aurrera bertso afaria egingo da auzoko elkartean. Sebastian Lizaso eta Aitor Mendizule bertsolariek hartuko dute parte. Izena emateko azken eguna Otsailaren 5a izango da, auzoko elkartetxean.

Zapatu goizean umeentzako jolasak egongo dira, Txatxilipurdi elkartearen eskutik. Honekin batera, Gesalibarko III. patata tortila txapelketa egingo da. Antolatzaileek adierazi dutenez, patata tortila aldez aurretik egin beharko da. Eguerdian eta urtero legez, meza egingo da auzoko hildakoen alde eta 14:30etatik aurrera, Santa Ageda abestuko dute auzotarrek.

Domekan, berriz, 11etan meza egingo da auzoko zaindariaren alde. Eguerdian luntxa egingo da auzotarrendako.


«Alfredon» bazkaria

Apirilaren 15an kuadrillen bazkaria izanen da Ulibeltzan. Alfredo Arretxea sukaldari gaztea kuadrillarekin hasi zen bazkaria egiten eta poliki poliki herriko bertze zenbait gazte elkartzen joan zitzaizkien. Azkenean, herriko gazteentzat urteroko zita bihurtu da “Alfredon bazkaria”. Urtero jaki berexiak prestatzen ditu. Arratsaldean, musika izanen da Agerralderekin.


Datorren Liburutegiaren Eguna astean bilakatuko du Sutegik antolaturiko ekimen zikloak

Haur, gaztetxo nahiz helduentzako ekimen astea iragarri du Sutegik urriaren 22tik 25era, tartean, hilaren 23an ospatuko den Liburutegiaren Egunaren bueltan. Zikloak punta-puntako idazle ezagunak eta Usurbilgo sortzaileak bilduko ditu.

Txikienentzat eta gazte zein helduentzat bina saio iragarri dituzte. Bi euskal idazle ezagunek bideratuko dituzte haur eta gaztetxoei zuzendurikoak; Xabier Olasok eta Juan Kruz Igerabidek. Euskadi Saridun Olasok bere liburuekin hitzekin jolasten jarriko ditu ikus-entzule gaztetxoak. “Kantatzen, dantzan eta jolasten amaituko omen dugu”, Iguaranek iragarri duenez. Saio gomendagarria iruditzen zaio baita guraso edota hezitzaileentzat.

Igerabide, urte honetan bertan haur literaturako sari nazionala irabazi duen "Abezedario titirijario" lanarekin dator Sutegira, emanaldian bilakatuta. Abezedarioa jolas bihurtuta, “saio ludiko bat eskainiko du, tailer modukoa”.

Herritarrak ardatz

Ahal dutenero etxekoekin elkarlanean aritzen dira Sutegi udal liburutegikoak. Nabariko da datorren asteko hitzorduetan ere. Lau ekitaldietako bi herritarren eskutik gauzatuko dira. Batean, Ugaitz Agirreren estreinako eleberria, “Tximeletak bizkarrean” hartuta, beste herritar batek, Yolanda Arrieta idazleak gidatuko duen euskarazko irakurketa topaketa ospatuko dute. Hamalaugarren ediziora heldu dira solasaldiok. “Oso giro ona egoten da. Oso aberasgarria izaten da idazlea bera topaketan bertan egotea. Denok dugu kuriositate handia sortze prozesuari buruz. Saio oso aberatsak izaten dira”, Iguaranen esanetan.

Ekimen astea, Idoia Torregarai umoregilearen bisitak borobilduko du. “Espresuki umore pieza bat prestatu du liburutegiarentzat”, iragarri digute Sutegitik. Aurrerapentxo bat egin digu Bakartxok. “Idoia liburutegiko erabiltzaile eta defendatzaile sutsua da. Oso irakurzalea da. Askotan txantxetan nere kabezerako liburuzainak deitzen gaitu. Hortik abiatuta pieza bat egingo du. Interaktiboa izango da, gu ere parte hartzen jarriko gaitu”, dio Iguaranek.

LIBURUTEGIAREN ASTEA

Tokia: Sutegi udal liburutegia.

Urriak 22, asteartea

18:30 "Tximeletak airera" emanaldia.

Zehaztasunak: "Xabier Olasoren eskutik, hitzekin jolasean ibiliko gara Liburutegian. 3 urtetik gorako neska-mutilei, eta gaiarekiko interesa izan dezakeen edonori zuzendutako saioa izango da. Ohar garrantzitsua: 3-5 urteko haurrek heldu batekin egon beharko dute. Iraupena: ordu bete inguru".

Urriak 23, asteazkena

19:00 14. Euskarazko Irakurketa Topaketa.

Zehaztasunak: "Ugaitz Agirre herritarraren Tximeletak bizkarrean eleberria izango dugu mintzagai Liburutegian eta idazlea bera gure artean egongo da; zeregin horretan, bidelagun Yolanda Arrieta Malaxetxebarria herritarra eta idazlea izango dugu. Liburuak jada eskuragarri daude Liburutegian".

Urriak 24, osteguna

18:30 "Abezedario titirijario"emanaldia.

Zehaztasunak: "Juan Kruz Igerabideren eskutik, letrekin jolasean ibiliko gara Liburutegian. 6 urtetik gorako neska-mutilei, eta gaiarekiko interesa izan dezakeen edonori zuzendutako saioa izango da. Iraupena: ordu bete inguru".

Urriak 25, ostirala

18:30 “Jar ezazu Liburuzain bat zure bizitzan”

Zehaztasunak: "Idoia Torregarai usurbildar umoregileak, espresuki Sutegi Liburutegirako prestaturiko umore-pieza bat eskainiko digu; saioa interaktiboa izango da, eta Liburutegiko erabiltzaile izan edo ez, gazte(txo) zein heldu...dibertimendua ziurtatuta dago! Eta lasai, emanaldiak 45 minutu iraungo ditu, beraz, ostiral iluntzeko poteorako libre izango zarete".

Antolatzailea: Usurbilgo Udala.


Abiadurari jarriak

I

Espazioa zati denbora

Halako zerbait naiz berez

bizi lekuak: airea, ura

A-8, Montmeló, Jerez.

Gurpil gainean noa sarrien

hidrokarburoak errez.

Egongo ez banintz bezala baina

arautua nago legez.

II

Laurehun zaldiko Mercedes berri

edo kopaturbo xaharra

hegan joateko preparatuta

baina txoferra lurtarra…

Hori ta gero tresneri ahulak

seinale, multa, radarra...

Enpeinatzia ez bada libre

zertarako da indarra.

III

Enpeinatzia gertatzen denez

eguneroko ogia

errepide bat bi norabide

ta betiko historia:

Bat ustez ondo bestea nere

eskuetan eroria

baina norbaitek elkartu ditu

errua eta zoria.

IV

Arma letala egin nauenak

ardurak baldin balitu…

ez soilik ezin izan nauenak

bere barruan kabitu.

Espazioa zati denborak

milioiak ematen ditu.

“Istripu” hitza asmatu eta

lasai eskuak garbitu.

V

Nahiz dena ez den abiadura

–hori argi gera bedi–

zenbat bizitza etenak edo

ebakiak erdiz erdi!

Gure biziak behar ote du

pedal baten pean segi?

Galtzea libre izanagatik

kentzea dago libreegi.

VI

Horra sei bertso abiaduraz

daukadan ikuspegiaz

aspertuxea bidejaleez

ta bidegabekeriaz.

Nahiz ta ez naizen hiztegi horren

oso aldeko egiaz

igual hitz egin beharko dugu

trafiko indarkeriaz.

Doinua: Txoriak eta txoriburuak.

Bidali zure sortak bertsoak@argia.eus helbidera. Aukeratuak orri honetan argitaratuko ditugu.


Peñakulo eta Bizkarlatza aldera egingo dute mendi irteera neska-mutikoek gurasoekin

Aretxabaletako Guraso Foroak eta Eskoriatzako Makilla eskuen eta ibili basuen egitasmoak antolatuta mendi irteera egingo dute domekan, hilaren 22an, hilabete guztietan lez. Oraingoan Peñakulo eta Bizkarlatza aldera joango dira.

Aretxabaletan, Herriko Plazan elkartuko dira (09:00) eta Eskoriatzan Huheziko aparkalekuan (09:00); Peñakulon, ostera, 09:15ean egon beharko dute irteerara joan gura dutenek. Lau ordu eta erdiko mendi ibilaldia izango da. Hona hemen horren gaineko argibide gehiago.

Antolatzaileek gogorarazi dute umeek ezin dutela bakarrik joan, derrigor behar dutela heldu baten ardura. Irteeran parte hartzeko ez dago aurrez izenik eman beharrik.


IBAIZABAL: Iparraldeko berriak

Donibane-Lohitzuneko portuko polemikarekin hasi da Pantzo Irigarai gaurko kronika. Gero, Lur Berriko langileen protesta eta Filipe Bidarten egoera berria aipatu ditu. Bukatzeko, datorren (eta hurrengoko) igandeetako hauteskundeak aztertu ditu Pantzok.

DESKARGATU HEMEN


‘Shopping Night’ festa antolatu dute BiTarteaneko merkatariek

Urretxu eta Zumarragako BiTartean merkatari elkarteak Shopping Night festa antolatu du gaurko. 20:00etatik 23:00etara dendak zabalik egongo dira eta hiru ordu horietan txu-txu trena bi herrietako kaleetan ibiliko da. Gainera, dendetan tailerrak, luntxak, hitzaldiak… egongo dira.Elkartekoak ez diren hainbat merkatarik ere parte hartuko dute. 32k, guztira: ME Cuadrado, Douglas, Quo, Elisabeth, Idoia, Ureder, Stylo eta Itxura apaindegiak, Josune, Buen Bokado, Fernando Salegi, Belarzain eta Lanbroa janari dendak, Argiki argi denda, Julita mertzeria, Alex, Interesport eta Bidegorri kirol dendak, Titare lentzeria, Goilore eta Muskari lora dendak, Mentxu&Jone eta Baby haurrentzako arropa dendak, Ur, Natalietta, Marai&NKN, Zoila, Boca Boca, Aginaga eta Naif arropa-dendak eta Txiki eta Oskarbi zapata dendak.Festa hau iaz antolatu zen lehenengoz. Aurtengo berrikuntza nagusia txu-txu trena da. Trena Euskadi plazatik irtengo da eta herritarrak dendaz denda eramango ditu. Legazpi, Iparragirre, Bidezar, Areizaga-Kalebarren, Labeaga 1, Labeaga 58, Ipeñarrieta, geltokietako plaza, Secundino Esnaola eta Eliz Kalen egingo ditu geldialdiak.BiTartean elkartearen festa honen helburua herritarrei erosketa esperientzia berri bat eta ekintza erakargarri bat eskaintzea da.


Talde lan ederra eginda, pozik itzuli dira etxera

Abenduaren 26ko asteburuan, eta urtarrileko aurrenekoan, Azpeitia Cup Txapelketa jokatu da, eta bertan hartu du parte Mundarrok, beste 38 talderekin batera.

Futbol Eskolako neska-mutil gazteek, 2005ean jaiotakoek osatu dute taldea, eta ekainean jokatuko den finalerako sailkatu ez badira ere, sailkapen fasean emaitza oso onak lortuta bueltatu dira etxera.

4 irabazi, 2 galdu eta 1 berdindu

Txapelketa bi asteburutan jokatu da Azpeitian, 39 talderen artean.

Aurreneko sailkapen fasean, hiru partidu irabazi zituen Mundarrok, eta bakarra galdu: Zuamaiaren aurka 4-0 irabazi zuen; Anaitasunaren kontra, 2-0; eta Danena Amarozen kontra, 2-1. Lagunak taldea izan zen Mundarrorik irabazi zion bakarra, 1 eta 0.

Emaitza horiekin, pasa den asteburuan bigarren sailkapen fasea jokatu zuten astigartarrek, baina zorte gutxiago izan zuten. Bansanderren aurrean 0-6 galdu zuten; Lemoaren kontra, bina berdindu; eta Touringi 0-1 irabazi.

Finala, ekainean

Finalerako sailkatu dira Aurrera Ondarroa, Bansander, Comillas eta Padura, eta ekainean jokatuko dute.


Getariako EAJk kiroldegi atarian haurrentzat aisialdi gune estalia egiteko eskatu du

Getariako EAJren iritziz gaur egun herrian ez dago estalitako aisialdi eta jolasetarako gune egokirik euria egiten duenerako. “Getariak gaztetxoek babestuta eta eremu lehor batean jolastu dezaten toki bat behar du” azaldu du Uxoa Larrañaga EAJ udal taldeko zinegotzi eta alkategaiak. Egun euria egiten duenean Berdura Plazan biltzen dira haur eta gurasoak, baina “txikiegia geratzen” dela uste du Larrañagak.

EAJk 2014ko udal aurrekontuaren eztabaidan proposatu zuen 441.000 euroko superabitaren zati bat parke estalia egiteko erabiltzea, baina ekimena ez zen aurrera atera. 2015ean Getariako EAJk berriz eskatuko dio Bilduri aurrekontuetan gune hori estaltzeko partida bat aurrikusteko. “Toki egokia da; alde batetik, inguruan egin diren hiritartze lanen ondorioz dagoen bizitzagatik. Eta bestetik, irisgarritasunari dagokionean eskilara mekanikoen bidez Cristobal Balentziaga Museoaren albotik bertara modu egokian iritsi daitekelako”.

Horretaz gain, EAJ ahalik eta azkarren aurrekontuen zirriborroa aurkezteko eskatu dio alkateari, “getariarren ordezkari garenok ere ditugun proposamen eta ekarpenak egin ahal izateko”.


EBren finantzaketa eredua konpontzea lehentasuna dela uste du Navalek

Ontzien finantzaketa ereduaren (tax lease) inguruan sortutako arazoa konpontzea beharrezkoa dela uste dute Sestaoko ontziolako enpresa-batzordeak, zuzendaritzak eta Eusko Jaurlaritzak.

Ontzien finantzaketa ereduaren inguruan sortutako arazoa konpontzea "lehentasuna" dela uste dute La Naval Sestaoko (Bizkaia) ontziolako enpresa-batzordeak, konpainiako zuzendaritzak eta Eusko Jaurlaritzak, sindikatuetako iturrien arabera.

Ontziolak lanik ez du eta Navaleko zuzendaritzak argudiotzat erabili zuen Lana Erregulatzeko Espediente bat aurkezteko. Europar Batasunak (EB) "tax lease" finantzaketa sistema geldiarazi zuen eta lan falta faktore horrekin lotu zuen zuzendaritzak. Espedienteak 30-142 langileri eragin diezaieke.

Enpresa-batzordeak, zuzendaritzak eta Jaurlaritzak bilera egin dute gaur Bizkaiko ontziolaren egoera aztertzeko. Gasteizko Exekutiboak Navaleko akziodun izateko borondatea du, baina aldez aurretik baldintza batzuk bete behar dira.

Jose Pedro Gonzalez enpresa-batzordeko presidenteak azaldu duenez, "tax lease" deritzonaren arazoa konpontzea "lehentasuna" dela adostu dute hiru aldeek.

Eusko Jaurlaritza ontziolaren akziodun izatera pasatzea Navali sinesgarritasuna emango diola erantsi du langileen ordezkariak.


Punto de Vista jaialdiak markak hautsi ditu X. ediziorako 1.378 pelikula erregistratuta

1.378 film luze eta dokumental labur erregistratu dira otsailaren 8tik 14ra Iruñean eginen den jaialdiaren Xgarren ediziorako.

Kopuru horrek markak hautsi ditu berriz jaialdiaren historian, eta IX. ediziokoa gainditu du, 2015ean 1.237 lan inskribatu zirelako jaialdiaren Sail Ofizialean sartzeko aukera izateko. Aurreko edizioetan, inskribatutako dokumentalak 700 inguru izan ziren, eta, azken bi urteetako kopuruak goraka doan joera agertzen du, eta horrela jarraituz gero halako bi eginen du. Datu horiek jaialdiaren osasun onaren adierazgarri dira eta nazioartean ezaguna dela uzten dute agerian.

Oskar Alegría Punto de Vista jaialdiko zuzendari artistikoaren esanetan, parte-hartzean izandako igoera horren arrazoi nagusietako bat nazioarteko ordezkari sarea sendotu izana da, bera karguan hasi ondoren lantzen hasi zena, eta horrek berretsi egiten du jaialdiaren zabalkundea eta izen ona gero eta handiagoak direla bost kontinenteetan. Sare horretan kide hauek aritzen dira: Asako Fujioka (oraintsu arte Japoniako Yamagata jaialdiko zuzendaria izandakoa) Asian; Nourddine Ben Driss (Tetuango jaialdirako dokumentalak hautatzeko arduraduna) Afrikan; Elena Fortes (Mexikoko Ambulante jaialdiko zuzendaria) Hego Amerikan; eta Andrea Picard (Torontoko Wavelenghts jaialdiko zuzendaria) Ipar Amerikan.

Aurkeztu diren pelikulak 86 herrialdetatik datoz, eta iaz 78 herrialdetakoak ziren. Kopuru handiena Espainiako ekoizleek aurkeztutakoena da, 180 lan, eta atzetik Frantziatik datozenak (123 pelikula), Estatu Batuetatik (81), Argentinatik (61), Alemaniatik (58), Mexikotik (43), Italiatik (40), Brasildik (39), Poloniatik (37) eta Belgikatik (28).

Lehendabiziko hautapen fase honetara beste herrialde batzuetatik iritsitako lanak ere aurkeztu dira: Kuba, Dominikar Errepublika, Venezuela, Haiti, Filipinak, Palestina, Jordania, India, Egipto, Bangladesh, Iran, Burkina Faso, Mozambike edo Ruanda; horrez gain, herrialde batek baino gehiagok batera ekoitzitako 220 lan daude (iaz 192 izan ziren). Aurten ere Latinoamerikatik etorritako lan ugari daude inskribatuta, eta gora egin du Afrikan ekoitzitako pelikulen kopuruak. Eta datu bitxi bat, Madagaskarren egindako pelikula bat aurkeztu da aurrenekoz.

Pelikulak inskribatzeko epea irailaren 30ean amaitu zen. Hautapen batzordea jasotako lanak ikusteko fasean ari da orain, eta abenduaren erdialdean jakinaraziko du zein diren behin betiko hautatu direnak. Batzordeko kideak hauek dira: Koldo Almandoz zinegile eta kazetaria, Özge Calafato kazetari eta zine programatzailea, eta Alexei Dmitriev eta Guillermo G. Peydró zinegile eta programatzaileak.


Zigorrak babestu zituzten estatuen inportazioak debekatu ditu Errusiak

Errusiaren aurkako zigorrei babesa eman zieten herrialdeen elikagaiak, lehengaiak eta nekazaritza-produktuen inportazioa urtebetez debekatzeko edo mugatzeko agindua eman du Putinek.

Ukrainako gatazka dela eta, Errusiaren aurkako zigorrei babesa eman zieten herrialdeen elikagaiak, lehengaiak eta nekazaritza-produktuen inportazioa urtebetez debekatzeko edo mugatzeko agindua eman du gaur Vladimir Putin Errusiako presidenteak.

"Errusiako Federazioaren segurtasuna bermatzeko neurri ekonomiko bereziak hartzeko" dekretua sinatu du gaur Kremlineko buruzagiak, Errusiako albiste-agentziek jakitera eman dutenez.

Neurriek "elikagai, nekazaritza-produktu eta lehengaiei" eragingo diete. Murrizketak "Errusiako pertsona fisiko zein juridikoen aurkako zigor ekonomikoak hartu dituzten edo babesa eman dieten" herrialdeei aplikatuko dizkiete.

Epearen aldaketa

Gainera, debekuaren epea aldatzeko aukera ematen du dekretuak. Horrela, Errusiako merkatuan lekurik ez duten produktuak zehazteko eskatu dio Putinek Dmitri Medvedev lehen ministroaren Gobernuari.

Era berean, inportazioen murrizketari aurre egiteko produktu nazionalen eskaintza areagotzea eta prezioen igoera saihestea eskatu dio presidenteak Exekutiboari.

Zigorrei "erantzuteko neurriak prestatzea" eskatu zion atzo Errusiako buruzagiak Gobernuari.


Ate irekien jardunaldia egingo dute astelehenean Zestoako kiroldegian

Zestoako kiroldegi berritua bisitatzeko aukera izango dute herritarrek datorren astelehenean; izan ere, udalak ate irekien jardunaldia antolatu du hilaren 29rako. 17:00etan zabalduko dituzte kiroldegiaren ateak, eta herritarrek instalazio berrituak bisitatzeko aukera izango dute. 19:00etan, berriz, kiroldegiaren gaur egungo egoeraren gaineko azalpenak emango dituzte kiroldegiko teilatuan eraikita dagoen terrazan. Herritarrek, gainera, ekarpenak egiteko aukera izango dute.


Eraiki nahi dugun gizarte mota

Ez dakit zer gizarte klase sortzen ari garen baina honek itxura onik ez duela esatea ez da sekretu bat. Aspaldian gauetan irratia entzuteko joera hartu dut. Bada Espainiako irrati nazionalean asko gustatzen zaidan programa bat: Afectos en la noche deitzen da. Gai desberdinei buruz hitz egiten jarduten dira bertan, gizarteak bizi dituen arazo larrienei garrantzia emanez betiere.

Herritarrek gaur egun aurrezteko aukerarik ba al dugun aztertzen ari ziren lehengoan. Kalean egindako enkuesta kritikatu horietako baten arabera, bataz beste biztanlegoaren ehuneko hirurogeita hamar inguruk diru kopuru handi samarra du oraindik aurreztuta: hogeita hamar mila euro inguru. Ez dakit zuei baina bizi ditugun garaietako nahiko zenbaki handiak iruditu zitzaizkidan niri. Baina batek daki.

Irratsaioak aurrera egin zuen. Deitzen zuen jendeak bere kasu pertsonala azaltzen zuen. Hirurogeita zazpi urteko emakume bat izan zen lehena. Agustina deitzen zen. Irratsaioa gidatzen duen Silvia Tarragonak zer moduz zegoen galdetu bezain pronto negarrari eman zion gajoak. Pare bat egunean lorik egin ezinik zegoela esan zuen. Zergatik galdetu zion Silviak. Alaba lanik gabe zegoela azaldu zion honek, eta hipoteka ordaindu ezin zuela eta, etxea galdu eta kalean gelditzeko arriskuan zegoela. Beste iloba bat lana galtzeko zorian zegoela. Eta berak bankuarekin arazoak zituela. Zer arazo mota diren galdetzen dio Silviak. Eta Agustinak esaten dio urte mordo batean bankuan aurreztuta izan duen dirua ateratzera joan denean bankuan ezin diotela bere dirua itzuli esan diotela. Nola? Silviaren galdera. Iruzurra egin didate, azaltzen du Agustinak. Berak bankuko zuzendariari dirua kontu fijo batean sartzeko esan ziola, berak ez zuela gauza hauetan ideiarik ere, baina kontu arrunt eta seguru batean sartzeko esan ziola dirua. Baina orain esan diotenez participacion preferente deituriko kontu arraroren batean omen zituen bere sosak eta ezingo du diru hori hogeita hemezortzi urtean ukitu ere egin ! !! Silvia hiztuna da normalean baina hitzik gabe geratzen da. Agustinaren aieneak eta negar hotsak bakarrik entzuten dira bestaldean. Gero berriro hartzen du hitza: bizitza osoa eman duela diru hori aurrezten, eta orain, alaba eta ilobaren egoera larria ikusita dirua atera eta laguntzea erabaki duenean hori ere ezin duela egin!!! !

Azkenean horrelako egoera larriei aurre egiteko elkarte bateko teléfono zenbakia ematen diote Agustinari, han aholkua eta laguntza ematen saiatuko direla azpimarratuz. Hortik aurrera auskalo zer gertatu zaion Agustinari.

Irratian dauden ekonomista eta kazetariek horrelako kasu dezente dagoela esan zuten gero. Eta bezero askok gure diru apurrak zein kontutan ditugun ere ez dakigula.

Zer gizarte mota eraikitzen ari gara horrelako kasuak gertatzeko? Nor arraio dira bankuak gure diruarekin hórrela jolasteko? Zergatik ez dugu instituzio desberdinetatik babes gehiago horrelako iruzurren aurrean? Zer gizarte utzi behar diegu gure seme alabei?


Proisaren aldeko musika jaialdia egingo dute larunbatean San Pedron

Proisa kulturgunearen aldeko ekitaldiak biderkatzen ari dira. Horrela, larunbat honetan musika protagonista izango San Pedroko eraikinaren alboan zein bi tabernatan, OarsoMusika kolektiboak antolatuta. Oarsoinua X Proisa izena jarri diote ekitaldi sortari.

Eguerdian mikrofono irekia egongo da Proisa aldamenean, nahi duenak abestu edo jo dezan. Ondoren, bazkaria egingo dute, eta arratsaldean kontzertuak izango dira herriko hiru txokotan.

Lantaldearen arabera, “espazio ireki eta askeen beharra dago”. Batez ere krisi garaietan: “Krisialdiak gauzak eraldatzeko aukera dira, alternatibak bilatzeko murrizketen aurrean”.

Horrela, kulturaren barruko krisia Oarsoaldean “aspalditik” nabari dela ziurtatu dute, eta OarsoMusika gizartearen eskaerari eskaintza emateko sortu zela gogorarazi dute. Horregatik, Proisa proiektuarekin bat egiten dute, “eskatu baino, eskaini egiten duelako”.

Udalari zuzenduta, esan dute toki horretan herriaren probetxurako kulturgune bat sortu nahi dutela, “herrian sortua eta herriak sortutakoa”. Horregatik, laguntza eskatu diote, dituzten tresnak euren eskuetan jarriz.

Oarsoinua X Proisa

12:00etan. Mikro irekia Proisan.

14:00etan. Herri bazkaria.

16:00etan. Kafe kontzertua: Imanol Carballo eta Zudaire.

17:30ean. Kakahuete, Alkartetxean.

18:30ean. Kaso Mai, Begi Haundin.

19:30ean. Aximila, Alkartetxean.

20:30ean. In vino veritas, Proisan.

21:30ean. Incognita, Proisan.


PPk irabaziko lituzke hauteskundeak Espainian; Unidos Podemos bigarren

EAEn, Elkarrekin Ahal Dugu lehen indarra izango litzateke, 6 ordezkarirekin (abenduan baino bat gehiago); EAJ, bigarren, 5 eserlekurekin, eta EH Bilduk 3-4 diputatu lortuko lituzke.

PPk irabaziko lituzke hauteskunde orokorrak Espainian, 117-121 eserlekurekin, Unidos Podemosek PSOE gaindituko luke, 91-95 diputaturekin, eta PSOEk 81-85 lortuko lituzke, Sigma2 enpresak EiTBrentzat hauteslekuetan egindako inkestaren arabera.

Emaitza horiekin, Unidos Podemosek eta PSOEk gehiago osoa izan lezakete; izan ere, galdeketa horien arabera lortuko dituzten diputatuen kopuru txikienak kontuan hartuta, 172 eserleku batuko lituzkete. Gehiengo osotik 4ra geratuko lirateke, beraz. PP eta Ciudadanos, berriz, gobernu koaliziotik urrun geratuko lirateke.

EAEn, inkestak aurreikusi duenez, Elkarrekin Ahal Dugu lehen indarra izango litzateke, 6 ordezkarirekin (abenduan baino bat gehiago), eta EAJ geratuko litzateke bigarren, 5 eserlekurekin.

EH Bilduk indarrak berreskuratuko lituzke, 3-4 diputaturekin (abenduan 2 lortu zituen), eta PSE-EEko 1-3 diputatu eseriko lirateke Kongresuan (orain dela sei hilabete hiru lortu zituen). Bestalde, PPk diputatu bakarra izango luke.

Araban, Elkarrekin Ahal Duguk 2 diputatu lortuko lituzte (abenduan baino bat gehiago); EAJk emaitza bera lortuko luke, eta EH Bilduk eta PSE-EEk eserleku bat izango lukete jokoan. PPk ez luke ordezkaririk izango.

Bizkaian, abenduko emaitza berberak izango lirateke: EAJk hiru eserleku lortuko lituzke; Elkarrekin Ahal Duguk, 2, eta EH Bilduk, PSE-EEk eta PPk, bana.

Gipuzkoan, Elkarrekin Ahal Duguk eta EH Bilduk bina eserleku lortuko lituzkete, baina Ahal Duguk eta Ezker Anitzak osatutako koalizioak bi puntu gehiago izango lituzke, bototan. EAJk, 1-2, eta PSE-EEk, 0-1.

Nafarroan, Elkarrekin Ahal Duguk 2 diputatu izango lituzke, UPN-PPk adina, hain zuzen, baina azken horrek botoen % 9 gutxiago jasota. Bosgarren eserlekua PSNrentzat izango litzateke.


Gotzone Etxebarria zendu da, Bilboko Mikeldi galeriak zuzendu zituen lehen emakumea

Basurtoko erietxean hil zen herenegun, 90 urte zituela.

Bilboko Mikeldi I eta II galeriak zuzendu zituen lehen andrea izan zen Etxebarria. 1964tik 1980. urtera arte egin zuen lan hori Keltze eta Maitane Artetxe ahizpen laguntzarekin. Galeria horietatik pasatu ziren euskal artista garaikide handienak, baita Gaur eta Emen mugimenduetan aritu zirenak ere. Mikeldi izan zen garaiko artisten topagune nagusi. Bertan, hainbat autoreren erakusketak antolatzeaz gain, tertulia eta eztabaidetarako unea ere bazegoen.

Halaber, Bilboko Arte Eder Museoaren zuzendari izateko bere burua aurkeztu zuen lehen emakumea izan zen Etxebarria. Alabaina, Miguel Zugazari eman zioten postua; gerora, Madrilgo Prado museoaren zuzendari izango zenari. Haren nahiei jarraiki, bere gorputza zientziak azter dezan utzi du. Donazio hori dela eta, bere errautsak Bizitzaren Basoan gordeko dituzte, EHUk Leioan egindako oroigarrian.


“Jaietan gehien eskertzen dudana da eskaintza kultural oparoa izatea, eta gehienbat euskalduna”

1.- Bateragarriak al dira pandemia eta festak?

Nire ustez, aurten jaiak ezin dira egin beti egin ohi ditugun moduan, oso zaila baita dugun ereduarekin jende pilaketak sahiestea eta segurtasun neurriak bermatzea. Eskaintza kulturalari eta, batez ere, eskaintza kultural txikiari, jende pilaketa handiak ez dakartzan horri, ikusgarritasun eta garrantzia gehiago emateko aukera ona izan daiteke aurtengoa. Nire ustez, egoera honek balioko digu gure kultura zerbitzu handiari benetan duen garrantzia emateko.

2.- Zeintzuk dira zure Donostiako jairik gogokoenak?

Ez da erraza aukeratzea, baina esango nuke kaiko Karmengo jaiak eta Zipotz jaiak direla nire gogokoenak.

3.- Zer da jaietan faltaezina zuretzat?

Nik jaietan gehien eskertzen dudana da eskaintza kultural oparoa izatea, eta gehienbat euskalduna.


Kuota kobratzera pasako dira asteburuan

Urtero bezala, etxez etxe pasako dira Osiñagako Auzo Elkarteko kideak, kuota kobratzera. Asteburu honetan egingo dute etxeetara bixita hori, larunbatean edo igandean. 10 eurokoa da kuota, eta euro bateko loteriaren partizipazioa dakar. Gainera, kuota ordaintzen dutenen artean, Gabonetako saski bat zozketatuko dute. Etxean egongo ez denari, eskatu diote dirua bizilagunari uzteko. Bestalde, abenduaren 18an mus txapelketa antolatu dute, Elorrabi sagardotegian, 16:00etan. Izenematea: egunean bertan, bikoteko 20 euro.


Kolektibo isil baten ekarpena

Isilpean dagoen kolektiboa da odol emaileena, baina tamaina handia duena ere bada era berean. Egunero 470 pertsonak 235 odol litro ematen baitituzte Hego Euskal Herriko ospitale publiko zein pribatuen beharrak betetzeko. Horien ekarpenik gabe osasun sistemaren geroa zalantzan legoke.

Odol bankuen aurreikuspenen barruan egon ohi da urtarrilean odol emateek behera egiten dutela. Gabonak tarteko, odol emaile askok bi aste horietan zehar ez dituzte donazioak beste hilabeteetan bezala egiten, eta horrez gain gripea dela, edo beste gaixotasunak direla, eman nahiko luketen beste askok ere ezin izaten dute. Odol emateak behera egiten du, baina ospitaleetako jarduerak bere horretan jarraitzen duenez, aurreikuspen guztietan urtarrila kolore gorriz izaten dute idatzita odol bankuetan.

Baina 2018. urtearen hasiera aurreko urteetakoa baino okerragoa izan da, eta horregatik Euskadiko Odol eta Ehunen Bankuak deialdi berezi bat egin zuen odola ematera joateko. «Garai batzuk konplikatuagoak dira, eta horietarako urtero egiten dugu deialdi berezi bat, baina gero eta gehiago kostatzen zaigu, hori ere egia da». Miguel Angel Vesga odol bankuko zuzendariak onartu duenez, deialdia egin osteko astean ohiko asteetan baino %50 odol gehiago jaso dute. Baina gaur gaurkoz oraindik biltegietan duten odol kopurua beharko lukeena baino txikiagoa da. «Bi astean egoera orekatzea aurreikusten dugu».

Ez baita makala Hego Euskal Herriko ospitale publiko zein pribatu guztietan dauden odol beharrei aurre egiteko behar den kopurua. Araba, Bizkai eta Gipuzkoan egunero 400 donazio behar dituzte, eta horretarako 500 odol emaileren ekarpena behar izaten da. «Jasotzen dugun odolaren %10 ezin izaten da erabili, birusen bat duelako, edo birus arriskua duten herrialde batera bidaia egin duelako emaileak». Nafarroan berriz, egunero 70 donazio jaso behar izaten dituzte. Hau da, egunero 470 odol emaileren ekarpena behar da Hego Euskal Herrian dagoen odol eskariari aurre egiteko. Edo beste modu batera esanda, 235 odol litro behar dira egunero. Urte batean ia 85.000 litro.

Datu horiek dagoen beharraren tamaina eman dezakete. Baina beste modu batera ere azaldu daiteke. Izan ere, hogei biztanletik batek inoiz odol isuraldatze bat izango du. «Horregatik ez da itxaron behar odol bankuetatik dei egin dezaten, donazioak etengabea izan beharra dauka», azaldu du Jose Antonio Garcia Erce Nafarroako odol bankuko zuzendariak. Baina Osakidetzatik pasa den astean egin zen deialdia ezohikoa izan zen, normalean halakorik egin gabe jasotzen dutelako behar duten odola. «Odol emaileena kolektibo isil baten jarduna da».

Odol bankuen egunerokoa

Odol emaileena bezain isilpekoa da egunero odol bankuetan egiten duten lana. Urteko egun guztietan, 24 orduz egiten dute lan ospitaleko beharrak asetzeko. Osakidetzak zein Osasunbideak odol banku propioak dauzkate. Osakidetzarena Galdakaoko (Bizkaia) ospitalean dago, Araba, Bizkaia eta Gipuzkoako ospitale denetara ahal bezain azkarren iristeko elkargunean. Bi autopisten artean. Odol emaileak emandako odola 18 orduren bueltan tratatuta eta ospitaleetara iristeko prest egon behar baitu, eta banaketa ahalik eta azkarren egin behar baita.

Egunero Araba, Bizkaia eta Gipuzkoako hamabi puntu ezberdinetan biltzen den odola bertara iristen da eguerdi zein iluntzean. Iritsi bezain pronto odoletik elementu ezberdinak bereizten hasten dira bertako langileak: globulu gorriak, plasma eta plaketak ateratzen dizkiote odolari. «Odola bere osagai guztiekin apenas erabiltzen delako», Vesgaren arabera. Elementu bakoitza behar ezberdinetarako erabiltzen da. Banaketa hori egiten ari den bitartean, odol bankuan bertan dagoen laborategian iritsitako lagin guztiak aztertzen dituzte, erabiltzeko modukoa den odola dela ziurtatzeko. «Odol emaile bakoitzari aurrez galdetegi bat egiten zaio, baina hala ere azterketa hori egin beharra dago».

Eguerdian iritsi den odola, horrela ospitaletara banatzeko moduan dago. «Ospitale bakoitzean hurrengo lau edo zazpi egunetarako adina odol edukitzen dute; beraz, aurreikuspen horrekin jokatzen dugu zenbat odol nora bidali jakiteko».

Belaunaldi berrien beharra

Gaur-gaurkoz odol emaileen eta odola behar duten pertsonen zirkuitu hori ondo betetzen da, baina etorkizunera begira kezkatuta mintzo da Garcia Erce. «Europan arazo demografiko bat dago, gizartea zahartzen ari delako; horrek esan nahi du odol emaile gutxiago egongo dela, eta beharra handitu egingo dela adineko horien kirurgietarako». Horregatik, uste du belaunaldi gazteek etorkizuneko beharrari erantzun beharko diotela, baina zaila izango da hori. Izan ere, egungo gazteek «gero eta gehiago bidaiatzen dute, eta horrek odol emate asko atzeratu egiten ditu». Tatuaje eta piercingak ere ohikoak dira, eta, horrek odola ematea galarazten ez duen arren, prozesua moteldu egiten duela azaldu du Garcia Ercek. Horregatik, uste du belaunaldi berrien esku aldatzean neurri berriak beharko direla.


Lodiak

Asteburuan urtebetetze batean egon naiz; jende berria ezagutzeko parada. Oporrena solasbide erosoa da, oraindik atera daitekeena. Nik kontatu diet zuei hemen joan den astean kontatutakoa, baina askoz arrakasta gutxiagorekin. Beste batek hartu dit txanda eta bere senargaiarekin Dominikar Errepublikara egindako bidaia penagarriaren kontaketarekin hasi da. Dena espero ez bezala atera zaie, gaizki, baina gehien nabarmendu dutena hondartzak lodiez beteta zeudela izan da. Esaldia lauzpabost aldiz esan du batek, eta bikotekideak berretsi. Ez zen hor gustura egoterik. Hondartzak lodiez beteta zeuden. Genero bereizketa gramatikala egiten duen erdararen batean esan dute. Femeninoan.

Hasieran loditasunari, batez ere emakumezkoenari, darion komikotasunaz bidaiaren porrota azpimarratu nahi zutela pentsatu dut, baina gero ulertu dut lodiak beste zerbaiten metafora direla. Masa lodia da. Turisten tropelak ere bai. Pobreak dira lodiak. Zaharrak ere bai. Lodia izan daiteke, gazte eta ustez eder gareino, ikusi nahi ez dugunaren neurria. Lodiek toalla eramaten dute hondartzara, eta merienda, ez dute estilorik. Hortaz gain, baliteke lodiak ere izatea lodiak.

Zerbait esatera nindoan, kontra, baina nahiago izan dut tarta berriz hartu.


Ondarroako Gazte Asanbladak neguko ordutegian egingo ditu batzarrak

Domeketan egingo dituzte asanbaldak, 17:00etatik aurrera, gaztetxean. Bileretan parte hartzeko deia egin diete herriko gazte guztiei, guztien ekarpenak garrantzitsuak direla berretsita.


Legazpiko PSE-EEk «zikinagotzat» jo du atez atekoa

Legazpiko PSE-EEk Bilduren udal gobernuak «beldurraren diskurtsoaren bitartez» zaborra jasotzeko atez ateko sistema inposatu nahi duela adierazi du. Atez atekoa «zikinagoa, deserosoagoa, garestiagoa eta zatarragoa» dela diote sozialistek.

Legazpiko alkate Kepa Urtzelaik Gipuzkoako Hondakinen Partzuergora otsailaren 7an bidalitako gutuna oinarri hartu du PSE-EEk. Gutun horretan, Urtzelaik, udal gobernuaren izenean, Legazpin atez atekoa ipintzeko asmoa agertzen zuen. Oscar Valbuena Legazpiko PSE-EEko bozeramaileak gaiari buruzko «eztabaida gardena eta zintzoa» eskatu du.

Alderdi sozialistak bosgarren edukiontziaren aldeko apustua egiten duela baieztatu du Valbuenak. Edukiontzien aukera hobesten du: «Kaleetan dauden edukiontzi itxien alde gaude, birzikla daitezkeen hondakinak jasotzeko aukera onena dela uste dugu».

Birziklatzearen alde daudela gehitu du, «baina ezin dira erabili bortxaz hartutako neurriak». Valbuenak gogora ekarri du Zumarragan, hiru hilabetetan, biztanleriaren erdia bosgarren edukiontzia erabiltzeko prest agertu dela.

Atez ateko sistema, sozialistaren arabera, «hondakinak jasotzeko modu bat da, edukiontziena bezala». Hondakinak modu batera edo bestera bilduta, zabortegira edo balorizazio energetikoko plantara eraman beharreko atal bat «beti» geratuko dela dio Valbuenak: «Atez atekoarekin zaborra zero helburura iritsi daitekeela dioenak gezurretan ari da, edo Gipuzkoa zabortegiz betetzeko prest dago».

Gaiaren inguruko mozioa

Sozialistaren ustez, zabortegiek errauste plantek baino gehiago kutsatzen dute. PSE-EEk Legazpiko udaletxean bihar izango den osoko bilkuran mozioa aurkeztuko du. Sozialistek aurreratu dutenaren arabera, hiru puntu izango ditu mozio horrek: atez atekoaren ezarpenaren kontra egingo dute, birziklatze tasa igotzeko beharra dagoela berrestea eskatuko diote udal gobernuari, eta hondakin organikoak tratatzeko plantak Gipuzkoan eraikitzearen alde egiteko exijituko diote Bilduri.


Iparragirre bermuta, Urretxuko hiru tabernatan

URRETXU // Urretxuko alde zaharreko tabernek (Navarro, Goiko Kale eta Ezkurra) etiketan Joxe Mari Iparragirreren izena eta argazkia daramatzan bermuta saltzeari ekin diote. Helburua Iparragirre kalea biziberritzea eta abeslariaren jaiotzaren 200. urteurrenaren ospa- kizunarekin bat egitea da. Bermuta Murtziako Arlini upategikoa da eta ideia Alberto Busca edari saltzailearena izan zen.


'Sortu legeztatzean eta presoak hurbiltzean desagertuko da ETA'

Alberto Spektorowski Harremanetarako Nazioarteko Taldeko kideak esan du prozesua "apur bat geldi" dagoela, baina "bide onetik" doala, eta Mariano Rajoyren Gobernuak urratsak emateko unea iritsi dela.

Alberto Spektorowski Harremanetarako Nazioarteko Taldeko kideak azpimarratu du "Sortu legeztatzen dutenean eta presoak Euskadira hurbiltzen dituztenean" utziko dituela armak ETAk.

Spektorowski Shlomo Ben-Ami Israelgo Atzerri ministroaren aholkulari izandakoa da eta bere alboan izan zen Camp Davideko bakerako negoziazioetan. Israeldik Cadena Ser irratiari eskainitako elkarrizketan, prozesua "apur bat geldi" dagoela ohartarazi du, "gauzak mahai azpitik egiten ari direlako, Gobernuak urratsak azkartzea erabaki arte".

Nolanahi ere, prozesua "ondo bideratuta" dagoela nabarmendu du eta ziur agertu da "fitxak une egokian mugiaraziko" dituztela. "Horrek esan nahi du lehenago edo beranduago ETA betirako desagertuko dela bakegintza eta demokratizazio prozesutik", esan du.

Spektorowski espero du ETAk ulertuko duela "bere funtzioa amaitu" dela, ukatu egin du armak entregatzeko egutegi bat adostu dela ETArekin eta azpimarratu du une honetan Mariano Rajoyren Gobernuari dagokiola urratsak ematea.

"Orain presoak Euskadira hurbildu beharko lirateke eta Sortu legeztatu beharko litzateke", erantsi du.

Sortu ez legeztatzea, "golpe baxua"

Gauzak horrela, Auzitegi Konstituzionalak Sorturen legez kanporatzea babesten badu, "golpe baxua izango litzateke eta erabateko demokratizatzerik eman ez dela esan nahiko luke", adierazi du.

"Honekin ez dut esan nahi demokraziarik ez dagoela, baina normalizazioa Euskadiko alde eta talde guztiek parte hartzeko eskubidea dutenean emango da eta areago Sorturen kasuan, indarkeria gaitzetsi baitu. Ez dago arrazoirik Sortu ez egoteko", azaldu du.

Era berean, Spektorowskik ezker abertzalearekin biltzeko eskatu dio Mariano Rajoyri, izan ere, "ezker abertzalea arduraz jokatzen ari da eta datozen hauteskundeetan emaitza oso onak izan ditzakeela mundu guztiak badaki".

Ildo horretan, presoak hurbiltzeko eskaera ere luzatu dio Espainiako Gobernuari, "eta ezer egiten ez badu, presoak dira egoeraren ondorioak pairatuko dituztenak".

Gainera, presoen auziari konponbide kolektiboa ematea posible dela esan du.

Gobernua-ETA elkarrizketak

Bestalde, Espainiako Gobernuak ETArekin elkarrizketak izateko bidea irekitzea logikotzat jo du. Alabaina, elkarrizketa prozesu hori hasteko Gobernuak izan ditzakeen zailtasunak ulertzen dituela ere esan du.

Hala eta guztiz ere, "dena aurrikusitako bidetik badoa elkarrekin hitz egin beharko duten unea helduko da eta, denborarekin, Gobernuak zailtasun horiek gaindituko ditu eta elkarrizketa prozesu horrek ETA eraldatzea edo erakunde bezala desagertzea ekarriko du", erantsi du.


Bukatu da udaberria Tunisian

Duela zazpi urte pasatxo, Mohamed Bouazizi saltzaile ibiltariak bere buruari su eman zion, protesta egiteko.

Duela zazpi urte pasatxo, Mohamed Bouazizi saltzaile ibiltariak bere buruari su eman zion, protesta egiteko, Tunisiako egoera ekonomiko txarrarengatik, eta gazteentzako aukera faltarengatik.

Berak ere ezin zuen jakin, keinu hark zer inpaktu izango zuen. Tunisiarrak kalera atera ziren, eta hiru asteren buruan, Ben Ali diktadorea botatzea lortu zuten. Eta beste herrialde arabiar batzuetan, gazte askok haren eredua jarraitu zuten.

Horixe izan zen udaberri arabiarraren abiapuntua, eta aldaketa ikaragarriak eragin zituen herrialdeotan. Horietako batzuetan, aldaketak onurak ekarri zituen, eta beste batzuetan, gauzek okerrera egin zuten, edo lehen bezala jarraitu.

Zalantzarik gabe, Tunisiara iritsi zen demokrazia, udaberri arabiarrari esker. Orain, mundu arabiarreko konstituzio aurreratuena daukate, emakumeek inguruko herrialdeetan baino eskubide gehiago dituzte aitortuta, eta adierazpen askatasuna ere handiagoa da.

Baina horrek guztiak ezer gutxi balio du, ekonomiak hobera egiten ez badu, eta gazteek aukerarik izan gabe jarraitzen badute. Horregatik, zazpi urteren ondoren, Abderrazak Rezgui kazetariak errepikatu egin du Bouaziziren keinua, iraultza berri bat eragitea helburu.


Zezen plazako palkoen izen-ematea astelehenean zabalduko dute

Zozketa bidez banatuko dituzte palkoak eta, izena emateko, beharrezkoa izango da 12 pertsonako taldeak osatzea; sarrera arruntak otsailaren 13an jarriko dituzte salgai.

Aspaldi hasi ziren berotzen Tolosako inaute-motorrak, baina, otsaileko lehen egunekin batera, prestaketen zantzuak gero eta nabariagoak dira. Horrela, urteroko moduan, Tolosako Udalak zotz egingo du zezen plazako palkoetatik zezen-festak ikusi nahi dituzten herritarren artean. Izen-ematea otsailaren 6an zabalduko dute, astelehenarekin, eta hilaren 9ra bitarte aukera izango da zerrendan sartzeko, betiere, 12 pertsonako taldeak osatuz gero.

Kultur etxera bertaratzea ezinbesteko baldintza izango da zozketan parte hartzeko, eta 10:00etatik 13:00era nahiz 17:00etatik 20:00etara bitarte aukera izango da horretarako. Behin hara iritsita, izen-emate orria bete beharko dute herritarrek, taldeko 12 pertsona horien izen-abizenak eta NAN zenbakiak zehaztuz.

Aipatzekoa da, herritar bakoitzak zerrenda bakarrean baino ezin izango duela izena eman; aurkako jarrerarik sumatuz gero, talde osoa zozketatik kanpo geratuko da. Era berean, egun bakoitzean palko bakarra eskuratu ahal izango da, eta 30 euroko prezioa izango dute; 2,5 euro pertsona bakoitzak.

Sarrera arruntak, hilaren 13an

Tolosako inauterietan ilara luzeenak sortzen dituen hitzordua izango da, ia ziur, zezen-plazako sarreren salmena egunena. Bada, aurtengo data ere zehaztu du udalak, eta otsailaren 13an internet bitartez erosi ahal izango dira, jada, zezenetarako sarrerak, 16:00etatik aurrera. www.bibe.me ataria baliatu beharko da horretarako, eta sarrera guztien %70 eskuragarri izango dira bertan.

Aldiz, sarrerak leihatilan eskuratu nahi dituztenek otsailaren 20ra edo 21era bitarte itxaron beharko dute, eta Leidorreko leihatilara jo: 16:00etatik 20:00etara bitarte zabalik izango da, aurretik sarrerak agortzen ez badira. Horren harira, udalak ohartarazi du 10 sarrera erosi ahal izango dituela, bakoitzak, gehienez.

Prezioei dagokienez, iazko tarifak mantentzea erabaki du udalak eta, beraz, tendidoan nahiz harmaila 2 euro ordaindu beharko dute herritarrek. Ikuskizunen egunetan sarrerarik geratuko balitz, 15:00etan zabalduko lukete zezen plazako leihatila.


Etorkin bat Ceutako hesia pasatzen saiatu da Afrikara itzultzeko

Etorkin batek Espainia eta Afrika arteko hesia pasatzeko ahalegina egiten duen lehen aldia da. Lau urte zeramatzan Ceutan penintsulara bidaiatu nahian, baina etsita, bere herrira itzuli nahi du.

Etorkin bat Espainiatik irten eta Afrikara itzultzeko Ceuta eta Marruekos arteko hesia pasatzen saiatu da. Guardia Zibilak adierazi duenez, noranzko horretan hesia pasatzen ahalegindu diren lehen aldia da. 1992an etorkin oldea hasi zenetik ez omen dute horrelakorik ikusi.

Gertakaria joan den igandean, goizaldean izan zen. Mugako alarma joka hasi zen eta Guardia Zibilaren agenteak bertara gerturatu zirenean gizonezko bhesia pasa nahian ikusi zuten, baina Espainiatik Marruekos aldera.&' || 'nbsp;

Antza, saiakera egin duen etorkina Malikoa da izatez. Agenteei adierazi die bere herrira itzuli nahi duela. Lau urte daramatza Ceutan penintsulara bidaiatu ezinik, eta etsita bere herrira itzuli nahi du.


Confebaskek sindikatuei proposatu die soldatak enpresen emaitzei lotzea

Malgutasuna eta konpromisoa nahi du patronalak enpresarien zein beharginen aldetik.UGT eta CCOOk baztertu egin dute proposamena

Globalizazioak eta teknologiak «mundu ziurgabe bat eta etengabe aldatzen dena» sortu dutela eta, lan mundua ere egoera horretara moldatu behar dela uste du Confebask patronalak. Horregatik, lan harremanetarako eredu berria proposatu zien atzo CCOO eta UGT sindikatuei eztabaida sozialerako mahaian —ELAk eta LABek ez dute parte hartzen mahai horretan—. Besteak beste, soldatak enpresaren emaitzei eta norbanakoaren inplikazioari lotzea da patronalaren helburua.

«Lan baldintzak enpresak sortutako balio erantsiaren, enpresaren lehiakortasunaren eta produktibitatearen araberakoak izan behar dira», dio Confebasken txostenak. Patronalaren ustez, enpresaren irabaziak «modu bidezkoan» banatu behar dira soldaten eta lan baldintzen bitartez «irabazi horiek sortzeko lana egin dutenen artean, baina bakoitzak egindako ekarpenaren araberako proportzioan».

Patronalak hilabeteak eta urteak daramatza lan eredu berri bat osatu nahian. Gipuzkoako Adegi patronalak, esaterako, 2014aren hasieran aurkeztu zuen lan harreman eredu berrirako bere apustua. Asko du proposamen hartatik Confebaskek orain aurkeztutako txostenak. Malgutasuna eta konpromisoa dira dokumentuan gehien errepikatzen diren kontzeptuak.

Enpresak «konfrontazio eremu» izatetik «partekatzeko eremu» izatera pasa nahi du Confebaskek, konfrontazioak enpresen lehiakortasuna eta egoera berrietara moldatzeko gaitasuna mugatzen dutelakoan. Eta nabarmendu du enpresak emaitza onak izatea dela, hain zuzen, enpleguaren eta lan baldintzen bermea.

Soldatak enpresaren emaitzekin, langile bakoitzaren jardunarekin eta produktibitatearekin lotzeaz gain, negoziazio kolektiboaren eskema ere aldatzea proposatu du Confebaskek. Egungo negoziazio kolektiborako eredua «zurrunegitzat eta homogeneoegitzat»jo du. Sektore bakoitzak eta enpresa bakoitzak «konponbide zehatzak» behar dituztela dio txostenak, eta hori lortzeko, enpresetako akordioetarako aukera gehiago ematen duten lan hitzarmenak nahi ditu.

«Enpresa bakoitzak bere barne akordioak izateko aukera izan behar du, eta probintzietako itun kolektiboek hori errazteko tresnak izan behar dituzte, ez enpresen akordioak mugatzekoak». Lan hitzarmenen eredua modernizatzea premiazkoa da patronalaren arabera, baina eredu berria lurralde eta sektore bakoitzean apurka-apurka ezarri nahi luke.

Errelebo kontratuak

Confebaskek patronalaren eta sindikatuen arteko harremana «elkarrekiko aitorpenean» oinarritu behar dela nabarmendu du, noiz eta krisi garaian harremana bereziki gaiztotu denean. Gainera, langileei eskatutako malgutasunaren truke enpresek informazio gardena emateko konpromisoa agertu dute, noiz eta kaleratzeak eta soldata jaitsierak ugaritu diren urteotan beharginen artean enpresek emandako informazioarekiko mesfidantza handitu denean.

Atzo bileran izandako bi sindikatuek baztertu egin dute Confebasken plana. UGT-Euskadirentzat patronalaren agiriak «ez du balio lan harremanen eredua erreformatzeko». Confebaskek lan harremanei buruz duen ikuskera «alegiazkoa» dela uste du UGTk. Euskadiko CCOOk ere nabarmendu du txostenak ez duela balio adostasunik lortzeko. Hala ere, UGTk azaldu du patronalak eta bi sindikatuek errelebozko kontratuen gaineko ituna itxitzat jo zutela atzoko bileran, Eusko Jaurlaritzak kontratu horietarako diru gehiago jarriko duela agindu ostean.


Hondakin organikoa birziklatzeko ‘kit’-ak banatzen ari dira Lekeition

Hondakin organikoen kit-ak banatuko dituzte Lekeition. Gaur eta apirilaren 3tik 7ra bitartean, gune bat jarriko dute kultur etxe ondoan, 10:00etatik 13:00etara eta 16:00etatik 18:00etara.Joan ezin ez dutenek kultur etxekoei utzi ahal die etxera heldu zaien inprimakia, eta Amankomunazgokoak jarriko dira eurekin harremanetan.


20_Hondakinen kudeaketarako asmo berriak

Lasarte-Oriako Bilduk herrian konpostatzaile gehiago jartzeko asmoa eta berrerabilera sustatzeko ekimenak bultzatuko dituela azaldu du gaurko agerraldian. Zaborren arazoaren inguruan informazio gehiago emateko Gipuzkoa Zero Zaborreko kideekin hitzaldia antolatu dute asteazkenerako.

Zabaleta auzoan kokatuta dagoen konpostagailuan Bilduko udal taldeak agerraldia egin du gaur hondakinen inguruko arazoei aurre egiteko asmoez. Pablo Barrio alkatearen hitzetan "Benetako arazoak ditugu hondakinekin, urteak daramatzagu edukiontziekin birziklatzeko asmotan baina sistema ahitua dago". Gaur egungo sistemarekin herrian birziklatzen dena ez da %30era iristen %90a birziklagarria denean. "Denok birziklatzen dugula esaten dugu baina errealitatea da %70 zabortegira bideratzen ari garela. Gure kasuan gainera errauskailu baten eraikuntza baten eta honen eragin kaltegarria pairatzeko arriskuan gaude".

Hau ikusita Lasarte-Oriako Bilduk hondakinak murriztu berrerabili eta birziklatzeko hautua egiten duela azpimarratu nahi izan dute. "Horretarako gure esku ditugun baliabide guztiak erabiliko ditugu ahal den modu eraginkorrean daukagun arazoa konpontzeko". Honela hainbat asmo azaldu ditu alkateak, besteak beste auzoz auzo birziklatzeko atera diren proposamenak gauzatu nahi dituztela. "Adibidez, herritarrei larria iruditzen zaie txakurren gorotzak eta hau konpostatzeko sistema berri bat aztertzen ari gara". Bestetik, herritarrek auzo ezberdinetan konpostatzeko aukera izan dezaten konpostagailuak jartzen saiatuko direla esan du ere Barriok. Horretaz gain, murrizketa eta berrerabilpenean hainbat asmo dituztela aurreratu dute. "Momentuz Okendon Arkitekturako ikasleekin hasi behar dugu ekimena udalaren material zaharra berrerabiliz altzariak egin ditzaten".

Azkenik, herritarrek hondakinen arazo larria hobeto ezagut dezaten, informatzeko lana egingo da asteazkenean 19:00etan kultur etxean antolatutako hitzaldian. Honetan Gipuzkoa Zero Zaborreko kideak izango dira hizlari.


Thor eta Scarlett Johanssonen erotismoa, protagonistak estreinaldietan

"Thor: el mundo oscuro" eta "Don Jon" lanez gain, David Truebaren "Vivir es fácil con los ojos cerrados" pelikula ere helduko da zinema-aretoetara.

David Truebaren azken lana, "Vivir es fácil con los ojos cerrados", "Thor: el mundo oscuro" eta "Don Jon" (Scarlett Johansson aktorearekin) pelikulekin lehiatuko da zinema-estreinaldietan. Egun bat lehenago heldu dira estreinaldiak, ostirala jaieguna dela eta.

Alan Taylor "Game of Thrones" telesaileko zuzendariak "Thor: el mundo oscuro" lana zuzendu du, Chris Hemsworth, Natalie Portman, Anthony Hopkins eta Tom Hiddleston protagonista dituen sagaren bigarren zatia.

Joseph Gordon-Levittek zuzendu du "Don Jon", eta protagonista ere bada. Estatu Batuetako komedia honetan, Scarlett Johansson eta Julianne Moore ageri dira aktore-zerrendan. Gordon-Levittek Jon Martelloren papera hartu du, asko ligatzen duen arren ordenagailuan pornografia ikustea maite duen gaztearena. Ez du bizitza hori maite, eta bi emakume oso ezberdin ezagutu ditu, Barbara (Scarlett Johansson) eta Esther (Julianne Moore), eta bizitzan zein amodio-kontuetan ikasbideak jasoko ditu.

"Vivir es fácil con los ojos cerrados" pelikula espainiarra 60ko hamarkadan girotuta dago. David Truebak zuzenduta, Javier Camara, Natalia de Molina eta Francesc Colomer aktoreak aritu dira bertan. Antonio izeneko irakasle batek The Beatles taldearen kantuak erabiltzen ditu ingelesa irakasteko, eta John Lennon Almeriara joan dela jakin ondoren, bertara bidaiatzea erabakiko du.

Jim Grantek (Robert Reford) bizitza lasaia du bere alabarekin batera "Pacto de silencio" lanean, ekintzaile erradikala izan ostean. Kazetari gazte batek (Shia LaBeouf) FBIri non dagoen esan ondoren, baina, akabo horren lasaitasuna, hiru hamarkada baitaramatza haren atzetik banku baten lapurretarekin zerikusia izan zuelakoan. Film honek Robert Reford du protagonista eta zuzendari.

"12 años de esclavitud" benetako istorio batean oinarrituta dago, Solomon Northup musikari afroamerikarraren bizitzan, hain zuzen ere. Taberna batean bi ezezagunekin topo egin ostean, drogatu, bahitu eta Louisianako plantazio bateko jabeari salduko diote, esklabo bihurtzeko. Une horretan, askatasuna berreskuratzeko borroka hasiko du, eta hainbat arrisku gainditu beharko ditu.

"El postre de la alegría (Paulette)" pelikula erretretadun marmarti eta arrazista baten istorioa da: zorrak itota, narkotrafikoan hasiko da. Gainerako droga-saltzaileak aurrez aurre aurkitu ostean, negozioa beste bide batetik eramatea pentsatu eta "alaitasunaren postreak" egitea erabakiko du.

"Solo Dios perdona" pelikula Bangkoken grabatu dute. Julianen istorioa da, Estatu Batuetako justiziatik ihesi dagoen droga-saltzaile batena. Horren anaia hil egin dute, prostituta gazte bat hiltzeagatik, eta amak semearen hiltzaileak akabatzeko eskatuko dio.

60 bat urteko emakume bat da "El viaje de Bettie" pelikulako protagonista. Bere maitaleak abandonatu egin duela konturatuko da, eta familiaren jatetxea kolokan dago. Bidaia bati ekingo dio orduan, eta Frantziako miss ohien lehiaketa batekin, bere alabarekin eta bere ilobarekin egingo du topo, eta, agian, baita amodio berri batekin ere.

"Hojas de hierba" oso bestelako bizitzak dituzten bi bikiren istorioa da. Bill filosofia irakaslea da eta Brady droga-saltzailea. Narkotrafikatzaile arriskutsu batzuek hilda ikusi nahi dute bigarrena.


Tailer berriak azarorako: Hip Hop funky eta DJ.

Azaroko asteazkenetan gazteentzako tailer bereziak antolatu ditugu Erguin eta San Andreseko gaztetxokoetan. Bata DJ tailerra, bestea Funky eta Hip Hop tailerra. Hasiera batean 4 saioko tailerrak izango dira eta bertaratzen diren gazteek erabakiko dute tailerrekin aurrera egin edo ez.

Tailerretako plazak mugatuak dira eta izen ematea Gaztetxoko , Gaztegune eta Gazte bulegoan egin ahal izango da. Baita 943 795446 telefonora deituta ere (Txatxilipurdi). Izen ematean 5 euroko fidantza eskatuko da, ikastaro amaieran dirua itzuliko delarik.

DANTZA TAILERRA ERGUINEKO GAZTETXOKOAN (AZAROKO ASTEAZKENAK)

Funky eta Hip-Hop dantzak izango dira oinarri tailerrean. Mikel Aranzeta Soraluzeko dantzaria izango da Tailerra bideratuko duena eta helburua dantza mota hauetako oinarriekin ondo pasatzea da. Ez da dantzarako gaitasun berezirik behar, gogoa izatea eta ondo pasatzeko nahia izatea nahikoa da. Ea gaztetxokoetako dantza taldea osatzen dugun!

Azaroak 6-13-20 eta 27 Erguineko gaztetxokoan.

DJ IKASTAROA SAN ANDRESEKO GAZTETXOKOAN (AZAROKO ASTEAZKENAK)

Disko jartzaile aritu batekin lehen trikimailuak eta teknikak ikastea da tailerraren helburua. Sesio bat osatzeko beharrezko dena jakitea. Ondoren bakoitzaren sorkuntza izango da bidea. Asier Galiano Aretxabaletar disko jartzailea izango da tailerra bideratuko duena. Tailer hau 14-17 urte bitarteko gazteei zuzenduta dago.


‘Mi casa en Paris’ eta Shaun ardia

Gaur 22:30etan Mi casa en Paris pelikula jarriko dute Biterin; baita bihar (19:30 eta 22:30), etzi eta etzidamu (16:30) ere. Umeentzako, berriz, La oveja Shaun jarriko dute bihar eta etzi, 16:30etan.


Baskonia-Unicaja

Baskoniaren eta Unicajaren arteko partidurako 2 sarrera bikoitz ditugu aste honetan.

Otsailaren 10ean, 19:00etan, Buesa Arenan jokatuko da.

Posta elektronikoz: kluba@goiena.eus

Whatsapp: KLUBA Baskonia [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.

Zozketan parte hartzeko epea: otsailaren 7a.


Ihes gogotik onarpen argitara

Martin Bidaurrek 'Itzulera' lehen poema liburua plazaratu du. «Esperientzia intimo baten kontaketa» egin du, iragana aztertzeko gogoa nola, orain berri bat eraikitzekoa ere islatuz

«Uharte miserable bat da nora itzuli ez duenaren bizitza; miserable izateari uzteko ezinbestean inora itzuli behar duela uste badu. Irtenbide bakarra bizipen berriei ekitea da». Martin Bidaur poetaren hitzak dira. Itzulera lehen poema liburua argitaratu berri dio Susa argitaletxeak. Begirada poetikoa jarri du iraganean; balizko eta ezinezko itzulera batean; eta, era berean, bizipen berri bati ekin dio. Zer izan liteke, bestela, estreinako poesia liburua plazaratzea.

Poemak idazten zituen lehen ere Martin Bidaurrek (Tolosa, Okzitania, 1996). Eta Itu Banda literatur kolektiboko kide gisa argitaratu ere bai Lekore aldizkarian. «Saiakeraren bat ere egin nuen aurreko poema batzuk lehiaketa batera bidali eta nonbait argitara ote zitezkeen. Baina ez ziren atera», kontatu du liburuaren aurkezpenean, umiltasunez. Baina, azken bizpahiru urtean— 2014ko irailean hasita—beste poema sorta bat bildu zuen: «Bilduma aldakor bat zen. Denborak aurrera egin ahala, poema berriak idazten nituen, eta beste batzuk zaborretara botatzen nituen, nolabait esatearren. Itu Bandakoek animatu ninduten poema horiek Susara bidaltzera, liburu bat osatzeko balio zezaketen edo ez ikusteko, benetan merezi ote zuten poema haiek...». Handik gutxira Gorka Arrese Susako editorearen deia jaso zuen: «'Zer, liburua aterako dugu, ezta?' esan zidan. Ezustean harrapatu ninduen», gogoratu du Bidaurrek.

Dei horretatik aurrera, beste bizipen berri bat, eta hazte prozesua. Gorka Arreseren laguntzaz gain, Jose Luis Otamendi eta Iñigo Aranbarri idazleena ere izan zuen hortik aurrera. «Liburua ikaragarri hazi da prozesu horretan, eta ez liburua bakarrik, ni ere bai. Liburuarekin batera aldatu egin naizelako, eta asko ikasi dudalako».

Haurtzarotik gaur egunera arte izan duen bilakaeraren haragiztatze poetikoa ondu du Bidaurrek Itzulera-n; «esperientzia intimo baten kontaketa» egin du. Eta, hasieran oso kontziente ez bazen ere, eguneroko poetikoaren forma hartu du lanak prozesu horretan: «Ikusten nion zentzu bat lanari, baina ez nekien zer zen. Orain bai ikusten dut eguneroko moduko bat, denbora tarte batean norbaiti gertatzen zaizkion gauzak modu pertsonalean kontatuak, eta era poetikoan, noski». Poemetan bildu ditu «oroitzapenak, lekuak, iragana aztertzeko nahi bat, eta batez ere, bizitzen jarraitzekoa».

Jarraitutasun kronologiko bat azaltzen du liburuak, «nahiz eta ez den historiografikoa». Bost ataletan banatua dago, eta «tonu fatalista ia depresibo batek» batzen ditu poemak, egilearen hitzetan. «Azken atalean, ordea, badago, onarpenerako edo superaziorako argi-izpi bat».

Haurtzaroko oroitzapenekin hasten du liburua Bidaurrek, Hautsitako souvenir bat atalarekin: «Gertakizun traumatiko bat dago, zeina ez den zehazten; eta horren aurrekoak gogoratzearen ezintasunaz ari da; eta ezintasun horrekin nola bizi. Galdera hori planteatzen du». Eta bigarren zatiari bide ematen dio, Itxaronaldia izenekoari: «Jada ez da haurtzaroa. Nerabezaroa da. Eta nola dagoen herritik, etxetik eta ikastetxetik, norberaren azaletik ihes egiteko desira». Honela dio Paperean bilduta poemaren amaierak: «.../ neure baitan bilduta/ urruti noa ihesi/ neure burua galtzera/ edo itzultzeko/ arrazoi baten bila//».

Ihes frustratua

Ihesaren apeta Parisera alde eginez gauzatu nahi du poetak. Paris du izenburutzat hirugarren atalak. «Ihes egiten du kaletik, etxetik, ikastetxetik. Baina bere baitatik ez. Hor dago arazoa. Konturatzen da gauza batzuei ezin zaiela ihes egin, eta are gutxiago norberari. Badaude harremanak, jende gehiago ageri da. Lekuak. Momentuak. Baina, azkenean, badago min hori, ihesaldi frustratu horren mina».

Itzulera. Hori kontatzen du Uharteak laugarren atalean, Paristik Euskal Herrirako itzulera. «...irla mortu bat eta/ irla mortu batera/ eramango nukeen gauza hori/ aurkitu arte berriro ez lehorreratzeko/ erori naiz itsasora», dio Itsasora erori poemak.

Ihes egiteari utzi eta «gauzak beste modu batera ikusteko beharra» gailentzen hasten da Hutsuneak oinordetzan bosgarren eta azken atalean: «Badago sendatze saiakera bat, eta aldi berean, identitate bilaketa baten oinarria ere bai».

Beste zenbaiten liburuentzako argazkiak nahiz diskoetarako azalak egin izan ditu Bidaurrek berak, baina bere estreinako libururako Maddi Zumalabe ilustratzailearengana jo zuen. «Uste dut asmatu nuela. Liburuaren irudi fidela ematen du, eta estetikoki ederra da gainera».


Mursik iraultzan parte hartu zuten preso politikoei indultua eman die

Egiptoko presidenteak“iraultza babestu eta horren helburuak lortu” nahi zituztenak indultatu ditu, nahita egindako giza-hilketa kasuak izan ezik.

Mohamed Mursi Egiptoko presidenteak 2011ko iraultzan arrazoi politikoengatik atxilotutako pertsonei indultua ematea erabaki du, baita ondoren izan zen trantsizioan parte hartu zutenei, ere boterean ehun egun daramatzala eta.

Gaur bidalitako dekretu batean (‘Al Ahram’ Egiptoko egunkariko bertsio digitalean argitaratu dute) Mursik indultua eman die "iraultza babestu eta horren helburuak lortu" nahi zituztenei, nahita egindako giza-hilketa kasuei izan ezik.

Presidentearen erabakiak 2011ko urtarrilaren 25etik (Hosni Mubarak presidentea boteretik kendu zuen iraultza hasi zen) 2012 ekainaren 30erako (Mursi herrialdeko Presidentetzan sartu zen) epea hartzen du.

Dekretua gaur onartu du Egiptoko presidenteak, eta bihar argitaratuko dute Estatuko Aldizkari Ofizialean. Datorren asteazkenean sartu da indarrean.Une horretatik aurrera, Fiskaltzak hilabeteko epean indultatutako pertsonen izenak argitaratuko ditu.

Datu ofizialen arabera, iraultzaren lehenengo zazpi hilabeteetan ia 12.000 zibil auzitegi militarrek auzipetu zituzten, hau da, azken 20 urteetan auzitegietatik pasatutako 2.000 pertsonak sei aldiz.